Bukan untuk menafikan hak penganut Hindu, kata MB Kedah

Keputusan kerajaan negeri Kedah untuk tidak mengumumkan cuti peristiwa sempena perayaan Thaipusam pada 28 Januari ini, bukan berniat menafikan hak penganut Hindu di negeri ini.Menteri Besar Muhammad Sanusi Md Nor berkata, penganut agama berkenaan masih boleh menyambut perayaan itu di mana-mana sahaja, dengan mematuhi prosedur operasi standard (SOP) bagi mencegah penularan Covid-19 yang telah ditetapkan.“Semua orang sedang ‘dicutikan’ akibat Perintah Kawalan Pergerakan (PKP). Selama ini pun Kedah tak cuti Thaipusam melainkan dua tahun terakhir yang dijadikan cuti peristiwa, bukan cuti umum rasmi negeri Kedah.“Keputusan Kedah tiada kaitan dengan niat atau bertujuan mengetepikan hak sesiapa pun di negeri ini. Sewaktu tiada cuti peristiwa untuk Thaipusam di Kedah sejak sebelum (negara) merdeka lagi, ia tetap disambut dengan bebas dan meriah di Kedah,” katanya dalam kenyataan di Alor Setar, hari ini.Semalam, Sanusi pada sidang media selepas mempengerusikan mesyuarat exco kerajan negeri menyatakan bahawa tiada cuti peristiwa untuk Kedah bagi perayaan Thaipusam pada tahun ini, susulan situasi semasa berkaitan Covid-19.Keputusan itu kemudian mendapat kecaman beberapa pemimpin politik khususnya Menteri Sumber Manusia yang juga Timbalan Presiden MIC M Saravanan, yang dilaporkan menganggap ia sebagai berat sebelah selain Timbalan Ketua Menteri II Pulau Pinang P Ramasamy, yang menyifatkannya sebagai melampau.Mengulas perkara itu, Sanusi berkata isu tersebut sepatutnya tidak dijadikan modal politik, memandangkan negara kini berdepan isu yang lebih besar iaitu pandemik Covid-19 yang tidak diketahui bila akan berjaya diatasi.“Kita ada PKP dan Ordinan Darurat yang sedang berkuat kuasa. Apa-apa perayaan boleh disambut dengan mematuhi SOP dalam serba sederhana. Jangan politikkan semua perkara. Ini soal keselamatan dan nyawa seluruh rakyat Malaysia.“Jika beberapa orang dalam MIC mahu cuti umum sempena Thaipusam, mereka boleh melobi kerajaan persekutuan mengumumkan cuti umum untuk seluruh negara. Kedah sudah ada keputusan dalam hal ini,” katanya.


Tiga negeri berstatus PKPP Jumaat ini

Status perintah kawalan pergerakan bersyarat (PKPB) di tiga negeri – Kedah, Perak dan Negeri Sembilan, ditukar kepada PKP pemulihan (PKPP).Menteri Kanan (Keselamatan) Ismail Sabri Yaakob berkata enam negeri dan wilayah kekal dengan status PKPB.Pertukaran status di tiga negeri itu dan pengekalan status PKPB di Selangor, Kuala Lumpur, Johor, Pulau Pinang dan Kelantan berkuat kuasa Jumaat ini hingga 31 Mac manakala bagi Sarawak, status PKPB itu bermula hari ini hingga 29 Mac.“Bagaimanapun, PKPP di Kedah tidak melibatkan daerah Kuala Muda dan Kulim kerana masih ada kluster aktif, selain Seremban di Negeri Sembilan juga masih kekal dengan PKPB,” katanya pada sidang media perkembangan PKP hari ini.Selain itu, beliau berkata tujuh negeri dan wilayah iaitu Perlis, Melaka, Pahang, Terengganu, Sabah, Putrajaya dan Labuan masih kekal dengan pelaksanaan PKPP.Rentas negeri masih tidak dibenarkan kecuali bagi aktiviti di gelembung pelancongan manakala rentas daerah dibenarkan kecuali bagi Sabah dan Sarawak.Sementara itu, Ismail Sabri berkata seramai 134 individu ditahan kerana ingkar prosedur operasi standard (SOP) dengan 127 dikompaun manakala tujuh lagi direman.Antara kesalahan adalah gagal menyediakan peralatan merekod butiran diri atau pelanggan (36), tidak memakai pelitup muka (31), rentas negeri atau daerah tanpa kebenaran (26), tiada penjarakan fizikal (20), dan premis beroperasi lebih masa atau tanpa kebenaran (17).Bagi kawalan sempadan negara, beliau berkata 10 pendatang tanpa izin ditahan dalam Operasi Benteng selain tiga kenderaan darat dan sebuah bot dirampas.Selain itu, seramai 4,957 warga asing telah menjalani ujian saringan Covid-19 dan 71 daripadanya adalah positif dan sehingga kini 623,443 daripada kumpulan itu telah menjalani ujian melibatkan 32,218 majikan.Manakala seramai 613 individu tiba di semua pintu masuk antarabangsa negara semalam dan mereka telah dikuarantin wajib.


Kumpulan hak asasi gesa polis jangan campur tangan berhubung hukuman mati

Kumpulan hak asasi Lawyers for Liberty (LFL) hari ini menggesa Bukit Aman untuk tidak campur tangan dalam dasar kerajaan berhubung penggunaan hukuman mati, berikutan cadangan pihak polis untuk menurunkan jumlah minimum pemilikan dadah jenis syabu kepada 15 gram bagi membolehkan pesalah dihukum mati.Terdahulu, Pengarah Jabatan Siasatan Jenayah Narkotik (JSJN) Bukit Aman Ayob Khan Mydin Pitchay mencadangkan kepada kerajaan supaya meminda atau menggubal beberapa akta berkaitan hukuman dadah selaras dengan perkembangan semasa salah guna bahan terlarang itu di negara ini.Katanya,  jenis dadah yang kini banyak disalah guna penagih di negara ini ialah syabu dan pil ekstasi berbanding heroin sebelum ini.“Sebelum ini, bagi heroin 15 gram memang hukuman gantung tetapi bagi syabu dan pil ekstasi ialah 50g (hukuman gantung)… jadi kita nak kurangkan lagi berat bagi syabu kepada 15g,” katanya sambil menambah cadangan tersebut dibawa ke Kementerian Dalam Negeri sebelum diserahkan kepada Jabatan Peguam Negara.LFL berkata kenyataan Ayob tersebut tidak selari dengan pengumuman kerajaan sehari sebelumnya yang setuju memansuhkan hukuman mati mandatori.“Inilah sebabnya mengapa badan penguatkuasaan seperti polis tidak perlu buat kenyataan awam mengenai isu-isu dasar yang bersifat politik dan kontroversi seperti penggunaan hukuman mati,” kata Pengarah LFL Zaid Malek.“Objektif kerajaan dan juga jawatankuasa khas dipengerusikan (Richard) Malanjum secara jelas akan mengurangkan dan mengehadkan penggunaan hukuman mati dalam kes dadah dan kes-kes lainnya.“Berbeza dengan cadangan Ayob yang mahu menambah satu lagi kategori kesalahan dadah yang boleh dijatuhkan hukuman mati.”Pada 10 Jun, Menteri Undang-Undang Wan Junaidi Tuanku Jaafar berkata kerajaan bersetuju untuk memansuhkan hukuman mati mandatori dan menggantikannya dengan bentuk hukuman lain terletak atas budi bicara mahkamah.Beliau berkata Kabinet juga bersetuju untuk membuat penelitian dan kajian lanjut berhubung hukuman gantian bagi 11 kesalahan yang membolehkan hukuman mati mandatori jika disabitkan, berada di bawah Seksyen 39B Akta Dadah Berbahaya 1952, dan juga 22 kesalahan lain yang memperuntukkan hukuman mati di bawah budi bicara mahkamah.Dalam pada itu, Zaid berkata isu berhubung penggunaan dadah sama ada ia dibenarkan atau diletakkan di bawah kategori jenayah mempunyai perbahasan “dari pelbagai segi” dan perlu diserahkan kepada pakar di mana ia dikaji “berdasarkan maklumat meyakinkan dan teliti, melalui kajian saintifik.”.“Tiada alasan rasional bagi cadangan Bukit Aman yang mahu pemilikan 15g syabu harus dihukum mati,” katanya.“Tanggungjawab pihak badan penguatkuasaan adalah menegakkan dan menguatkuasakan undang-undang yang digubal. Mereka tidak perlu campur tangan dengan mengetengahkan pendirian mengenasi dasar dan perundangan.”Beliau turut menggesa polis untuk menghormati pendekatan dan pendirian kerajaan berhubung hukuman mati tersebut selain turut berkata polis perlu memberikan tumpuan dalam usaha menumpaskan dalang operasi dadah dalam negara.“Biarkan urusan perundangan mengenai dadah ini kepada kerajaan dan Parlimen,” katanya.


Siapa sebenarnya pengkhianat? Azmin ceritakan semula 2 ‘langkah’ diatur Anwar

Gelaran pengkhianat yang diberikan Anwar Ibrahim kepada sekumpulan ahli politik PKR yang dipecat pada 2020 dilemparkan semula kepada presiden PKR itu ekoran dua “langkah” yang menggegarkan landskap politik negara.
Menteri Perdagangan Antarabangsa dan Industri, Mohamed Azmin Ali menyingkap semula Langkah Kajang yang dicatur oleh Rafizi Ramli pada 2014 bagi membolehkan Anwar Ibrahim menggantikan Abdul Khalid Ibrahim sebagai menteri besar Selangor.
"Seorang individu masuk dalam pilihan raya secara demokratik dan diangkat menjadi wakil rakyat Kajang.
"Akhirnya diarahkan oleh individu yang rakus ini yang hendak bertanding, hendak menjadi menteri besar Selangor.
“Apakah ini bukan pengkhianat mandat rakyat?" katanya dalam ucapan perasmian perasmian bahagian dan pelancaran jentera pilihan raya Bersatu di Shah Alam, Selangor semalam.
Azmin merujuk kepada bekas ahli Dewan Undangan Negeri (Adun) Kajang, Lee Chin Cheh yang meletakkan jawatan secara mengejut pada Januari 2014, kurang setahun daripada tarikh Pilihan Raya Umum ke-13 (PRU13) pada Mei 2013.
Peletakan jawatan itu memulakan Langkah Kajang yang penuh dengan kontroversi.
Anwar  sepatutnya bertanding di kerusi Dewan Undangan Negeri (DUN) Kajang bagaimanapun hilang kelayakan akibat didapati bersalah atas kesalahan liwat.
Sultan Selangor yang tidak memberi perkenan tindakan itu menarik darjah kebesaran yang dikurniakan kepada Anwar.

Ia juga tidak mendapat persetujuan Pas yang akhirnya membawa kepada perpecahan Pakatan Rakyat.
PAS sendiri berpecah sehingga lahirnya parti serpihan, Amanah susulan perpecahan itu.
Anwar meletakkan isterinya, Wan Azizah Wan Ismail namun pencalonan tidak diterima Sultan Sharafuddin Idris Shah.
Kemelut itu menyaksikan Azmin menjadi menteri besar Selangor setelah Khalid meletakkan jawatan.
Azmin mendedahkan, beliau menerima arahan daripada kepimpinan parti untuk memecat Ahmad Yunus Hairi yang ketika itu Adun Sijangkang dan exco kerajaan negeri.
Anwar dan Pakatan Harapan (PH) menggunakan istilah pengkhianat bagi menggambarkan kumpulan Azmin yang dipecat daripada PKR selepas Langkah Sheraton.
Selain Azmin, pemimpin lain yang terlibat ialah Zuraida Kamaruddin.
Azmin kekal menyatakan beliau dan rakan-rakan tidak melompat parti, sebaliknya dipecat oleh parti.
Dalam pada itu, Azmin turut menyelar Langkah Port Dickson yang dibuat juga kurang setahun daripada PRU14 pada 2018 lalu.
Langkah Port Dickson menyaksikan Anwar menjadi ahli Parlimen selepas penyandangnya, Danyal Balagopal Abdullah juga meletakkan jawatan.
"Dalam parti kami tidak setuju ada pilihan raya Port Dickson sebab dia (Danyal) menang. Tapi orang yang sama hendak bertanding, hendak jadi perdana menteri.
"Dalam kongres parti, kami dipaksa angkat plakad PM keenam. Tahun satu lagi angkat lagi, PM ketujuh," katanya.
Azmin yang bekas timbalan presiden PKR mendedahkan Anwar ketika perjumpaan Majlis Presiden PH yang berlangsung pada 21 Februari 2020 memaksa perdana menteri ketika itu, Dr Mahathir Mohamad menentukan tarikh peletakan jawatan yang menjurus kepada pertengkaran.
"Dia hendak Dr Mahathir letak jawatan selepas Persidangan Kerjasama Ekonomi Asia Pasifik (Apec). Saya bangun dan kata jangan paksa letak jawatan kerana saya tidak mahu Dr Mahathir menjadi 'lame duck prime minister'.
"Maka siapa yang khianat mandat rakyat?"soalnya.


Mahkamah tolak penangguhan dengar rayuan sabitan kes SRC International

Rayuan Najib Razak terhadap sabitan dan hukuman penjara 12 tahun dan denda RM210 juta atas kesalahan menyeleweng RM42 juta dana SRC International Sdn Bhd diteruskan hari ini selepas Mahkamah Rayuan menolak permohonan bekas perdana menteri itu untuk menangguhkan pendengarannya.Panel tiga hakim diketuai hakim Abdul Karim Abdul Jalil menolak permohonan Najib untuk menangguhkan pendengaran rayuan itu selepas peguam Muhammad Shafee Abdullah memaklumkan bahawa mereka mempunyai bukti tambahan untuk dimasukkan dalam rayuan mereka termasuk keterangan berkaitan keluarga bekas Gabenor Bank Negara Zeti Akhtar Aziz.“Kami sebulat suara dalam hal ini. Tiada alasan yang munasabah untuk menangguhkan pendengaran. Kami tidak membenarkan permohonan untuk penangguhan,” kata Hakim Abdul Karim, yang mengetuai pendengaran rayuan itu bersama Has Zanah Mehat dan Vazeer Alam Mydin Meera.Terdahulu, Shafee berkata mereka memerlukan sekurang-kurangnya penangguhan selama sebulan untuk mendapatkan dokumen berkaitan dari New York dan Singapura.“Dokumen itu dikaitkan dengan 1Malaysia Development Bhd (1MDB) dan turut melibatkan dakwaan terhadap keluarga Zeti. Kami perlukan sekurang-kurangnya satu bulan untuk memasukkan bukti tambahan dalam penghujahan. Kami memohon untuk penangguhan pendengaran ini,” kata Shafee.Sementara itu, timbalan pendakwa raya V. Sithambaram membantah permohonan itu dengan berkata mereka (pemohon) seharusnya mengemukakan permohonan lebih awal sebelum pendengaran rayuan itu bermula.“Tiada alasan yang sah untuk mereka meminta penangguhan. Kami berharap tiada lagi penangguhan dan memohon mahkamah untuk meneruskan kes,” katanya.Najib telah mengemukakan 307 alasan dalam petisyen rayuannya tentang mengapa beliau harus dibebaskan daripada pertuduhan terbabit.Pada 28 Julai tahun lepas, Hakim Mahkamah Tinggi Mohd Nazlan Mohd Ghazali menjatuhi Najib hukuman penjara 10 tahun bagi setiap pertuduhan, pecah amanah dan pengubahan wang haram, serta 12 tahun penjara dan denda RM210 juta atau lima tahun penjara bagi satu pertuduhan menyalahgunakan kedudukan.Bagaimanapun beliau hanya perlu menjalani hukuman penjara selama 12 tahun berikutan hakim memerintahkan kesemua hukuman tersebut berjalan serentak.Najib, 67, pada masa ini bebas dengan ikat jamin RM2 juta berserta dua penjamin sementara menunggu kes rayuan ini selesai.


Bantuan RM500 secara ‘one off’ untuk petugas barisan hadapan KKM

Kegigihan petugas barisan hadapan Kementerian Kesihatan (KKM) dalam melawan Covid-19 menarik perhatian kerajaan apabila RM500 diperuntukkan secara “one off” yang akan memanfaatkan 100,000 orang, kata Tengku Zafrul Aziz.Menteri kewangan berkata pemberian itu adalah tambahan kepada Elaun Khas Covid-19 sebanyak RM600 sebulan kepada petugas barisan hadapan KKM yang diberikan sejak Mac lepas dan akan diteruskan sehingga ancaman pandemik itu berjaya diatasi.“Kerajaan menghargai pengorbanan dan keringat petugas barisan hadapan dalam mengendalikan wabak Covid-19 ini,” kata Zafrul ketika membentangkan Belanjawan 2021 di Dewan Rakyat, hari ini.Bagi menambah baik sistem sokongan untuk petugas barisan hadapan yang menghadapi kekangan mendapatkan perkhidmatan penjagaan kanak-kanak, beliau berkata RM30 juta diperuntukkan untuk menyediakan taska di bangunan-bangunan kerajaan terutamanya hospital.“Bagi sektor swasta pula, geran padanan sehingga RM20 juta akan disediakan untuk menggalakkan sektor swasta menyediakan pusat penjagaan kanak-kanak di premis mereka,” kata Zafrul.Katanya, sebagai menghargai jasa dan bakti anggota barisan hadapan seperti doktor, jururawat, polis, tentera, anggota bomba, Rela, petugas JKM yang berjuang demi menjamin kesejahteraan semua warga Malaysia, kerajaan turut mengumumkan kenaikan kadar elaun.“Kerajaan menghargai pengorbanan dan keringat petugas barisan hadapan dalam mengendalikan wabak Covid-19 ini,” kata Zafrul ketika membentangkan Belanjawan 2021 di Dewan Rakyat, hari ini.“Menaikkan kadar elaun RM6 kepada RM8 sejam untuk lebih 1,900 Pegawai Bomba Bantuan mulai 2021.“Memperkenalkan Skim Perlindungan Kemalangan Diri percuma sehingga RM100,000 kepada peminjam baru Lembaga Pembiayaan Perumahan Sektor Awam bagi tahun 2021 dan 2022,” katanya.Beliau berkata, bagi menghargai keringat kepahlawanan dan bakti pesara polis yang menerima Pingat Jasa Pahlawan Negara, kerajaan bersetuju untuk melaksanakan pemberian one-off RM500 kepada 40 ribu penerima.Selain itu, kakitangan awam Gred 56 dan ke bawah akan menerima imbuhan.“Sejak dilantik sebagai menteri hampir lapan bulan yang lalu, dan datangnya saya daripada sektor korporat, mata saya terbuka kepada betapa komitednya dan teguh setianya penjawat awam dalam menjalankan amanah yang diberi.“Tanpa mengenal penat lelah, mereka berkhidmat melangkaui ekspektasi, and ‘rose beyond the call of duty’ untuk melindungi rakyat, menyokong perniagaan dan memperkukuh ekonomi.“Sebagai menghargai jasa dan bakti anggota perkhidmatan awam, sukacita Kerajaan mengumumkan Bantuan Khas Kewangan 600 ringgit untuk kakitangan awam Gred 56 dan ke bawah.“Bagi pesara Kerajaan dan veteren tidak berpencen, Bantuan Khas Kewangan 300 ringgit akan diberikan. Kedua-dua Bantuan ini akan dibayar pada awal 2021.”


PAS, Bersatu rasmikan jawatankuasa PN Terengganu

Perikatan Nasional (PN) Terengganu telah membentuk jawatankuasa baharu secara rasmi yang terdiri daripada kepemimpinan PAS dan Bersatu negeri itu, malam tadi.Ketua Penerangan PN Terengganu Wan Sukairi Wan Abdullah berkata jawatankuasa itu dipengerusikan Menteri Besar Dr Ahmad Samsuri Mokhtar serta dibantu oleh Pengerusi Bersatu Terengganu Razali Idris dan Pesuruhjaya PAS Terengganu Husain Awang, masing-masing sebagai naib pengerusi.“Alhamdulillah, PN Terengganu telah dapat dibentuk secara rasmi dengan jawatankuasa yang lengkap. Mesyuarat malam tadi dihadiri oleh semua 24 ahli jawatankuasa PN negeri kecuali bendahari iaitu ahli Parlimen Hulu Terengganu Rosol Wahid yang kini berada di Sabah.“Mesyuarat juga telah bersetuju untuk membentuk PN di semua bahagian yang akan dipengerusikan oleh ahli Parlimen di semua bahagian kecuali di Besut.“Diharapkan PN Terengganu akan terus bergerak aktif sebagai persediaan menghadapi Pilihan Raya Umum ke-15 (PRU15) nanti,” katanya dalam satu kenyataan hari ini.Hasil mesyuarat PN Terengganu kali pertama itu juga bersetuju untuk menjemput Parti Gerakan Rakyat Malaysia (Gerakan) Terengganu bagi menyertai gabungan politik itu dalam berdepan PRU15 akan datang.Mengenai status kerjasama PAS dan Umno pula, Wan Sukairi berkata ia masih diteruskan melalui Muafakat Nasional.


Ucapan Krismas dibenarkan, cuma tidak boleh dipamer di premis sijil halal, kata Jakim

Jabatan Kemajuan Islam Malaysia (Jakim) menjelaskan tiada larangan khusus untuk ucapan seperti “Merry Christmas” kepada produk yang disahkan sebagai halal akan tetapi ucapan seperti itu tidak boleh dipamerkan dalam premis yang dipersijilkan halal atau pada produk yang ditandakan dengan logo halal.Kenyataan ini dikeluarkan selepas seorang pegawai unit komunikasi Jakim mengesahkan kepada MalaysiaNow tentang larangan itu dengan merujuk kepada garis panduan pensijilan halal.Tetapi dalam satu kenyataan Jakim mengatakan laporan itu tidak tepat.“Ucapan perayaan adalah dibenarkan pada produk sekiranya ia dibuat bukan dengan tujuan untuk dipamerkan dalam premis yang dipersijilkan halal atau pada produk yang ditandakan dengan logo halal. Tiada larangan yang dikhususkan untuk perayaan selain Islam dalam Manual Prosedur Pensijilan Halal Malaysia (Domestik),” kata jabatan itu dalam satu kenyataan sebagai respons kepada laporan MalaysiaNow.Dokumen itu digunakan oleh jurucakap Jakim yang memberitahu MalaysiaNow komennya harus dipetik sebagai daripada unit komunikasi jabatan itu.Jakim kemudian mengatakan dokumen itu digunakan sebagai rujukan pemohon dan pemegang sijil Halal Malaysia.Terdahulu MalaysiaNow melaporkan mengenai sebuah kedai yang tidak dapat memenuhi permintaan pelanggannya untuk menulis ucapan “Merry Christmas” di atas kek yang dipesan untuk dihantar kepada seorang rakan.Sebaliknya kek yang dihantar kepada penerima itu ditulis dengan ucapan “Selamat Bercuti”.Pemilik kedai bakeri itu mengatakan terpaksa mematuhi peraturan yang ditetapkan Jakim sebagai salah satu syarat permohonan bagi mendapatkan sijil halal.“Kedai kek itu tidak salah kerana ia sebahagian daripada peraturan,” kata seorang pegawai daripada unit komunikasi Jakim kepada MalaysiaNow pada awalnya.Dia memetik peraturan membabitkan pelabelan yang dinyatakan dalam manual Jakim mengenai prosedur ke arah pensijilan halal.“Pelabelan serta pengiklanan produk dan perkhidmatan hendaklah tidak menggunakan pernyataan, lambang, istilah atau nama yang berunsurkan keagamaan dan ketuhanan seperti nama-nama Allah, makanan sunnah, dewa dan sebagainya,” menurut dokumen yang dilihat oleh MalaysiaNow.Ucapan “Merry Christmas” sering kali menjadi subjek perdebatan dalam kalangan rakyat Malaysia apabila segelintir golongan pendakwah melarang orang Islam mengucapnya kerana ia dikatakan memuja agama Kristian.Jakim merupakan badan tunggal dalam menganugerahkan sijil halal kepada barangan dan makanan serta restoran di seluruh negara.Pada masa lalu, pengkritik bertindak mempersoalkan beberapa syarat yang ditetapkan Jakim kepada pengeluar makanan dan francais yang ingin memperoleh sijil perakuan halal, termasuk melarang pengunaan nama-nama tertentu pada produk tersebut.Francais terkemuka Auntie Anne’s dan restoran makanan segera A&W pernah dipaksa menukar nama produk terkenal mereka kerana syarat ditetapkan Jakim melarang pengunaan perkataan seperti “dog” dan “beer” pada menu mereka.Disebabkan itu, Auntie Anne’s menamakan semula produk “pretzel dog” kepada “pretzel sausage”, manakala A&W terpaksa menukar dua menu popular mereka yang dikenali seluruh dunia: Coney Dog dan Root Beer, menjadi Coney Chicken (atau Beef) dan RB.


Covid-19: Sebanyak 204 kes baru, tiada kematian dilaporkan

Sebanyak 204 lagi kes Covid-19 direkodkan semalam, menjadikan jumlah jangkitan meningkat kepada 5,042,015.
Terdapat 254 kes pulih, menjadikan jumlah sembuh kepada 4,995,838.
Ketika ini terdapat 9,220 kes aktif, di mana 8,907 atau 96.6% daripadanya sedang menjalani kuarantin di rumah.
Sementara itu, tiada pesakit ditempatkan di pusat kuarantin manakala 304 (3.3%) dimasukkan ke hospital.
Seramai sembilan berada di unit rawatan rapi (ICU) dengan enam daripada mereka memerlukan alat bantuan pernafasan.
Tiada kematian baharu dilaporkan. Jumlah kematian kekal pada 36,957.


Imbas suhu tidak lagi diwajibkan, kata Khairy

Kementerian kesihatan (KKM) hari ini bersetuju untuk mengeluarkan penggunaan wajib pengimbas suhu daripada prosedur operasi standard (SOP) Covid-19.Menurut Kesihatan Khairy Jamaluddin, Majlis Keselamatan Negara (MKN) sudahpun bersetuju dengan cadangan tersebut.“Selepas dipinda SOP nanti, tidak akan diwajibkan premis-premis untuk ada pengimbas suhu lagi.“Memadai untuk check-in MySejahtera,” katanya pada sidang media di Kuala Lumpur hari ini.Selain itu, Khairy turut mengumumkan tempoh kuarantin pengembara luar negara yang telah menerima dos penggalak ditetapkan selama lima hari. Sementara pengembara yang tidak menerima dos penggalak ditetapkan selama tujuh hari dan mereka yang belum melengkapkan vaksin akan diarahkan untuk kuarantin selama 10 hari.Sejak Disember, kerajaan menetapkan pengembara yang tiba dari luar negara perlu menjalani kuarantin di stesen kuarantin tanpa mengira status vaksinasi berikutan kebimbangan global terhadap varian Omicron.Selain perlu menjalani kuarantin, mereka juga perlu menjalani ujian saringan beberapa kali sepanjang kuarantin tersebut dan hanya dilepaskan selepas negatif bagi ujian saringan terakhir.


UK berdepan kekurangan bekalan sayur

Pasar raya di seluruh Britain dipenuhi rak kosong ekoran bekalan produk segar semakin sukar didapati, hingga menyebabkan buah-buahan dan sayur-sayuran dicatu.
Rangkaian pasar raya termasuk Asda, Morrisons, Iceland, M&S (Marks and Spencer) Aldi dan Tesco kini berdepan kekurangan bekalan beberapa jenis sayuran termasuk tomato, timun dan brokoli.
Tesco menyertai rangkaian pasar raya lain dalam mengehadkan pembelian sayur-sayuran tertentu bagi setiap pelanggan, lapor Agensi Anadolu.
Pasar raya lain seperti M&S, Sainsbury's, Iceland dan Co-op turut menghadapi situasi yang sama.
Bekalan sayur-sayuran terjejas akibat cuaca buruk melanda Afrika Utara dan Sepanyol hingga menyebabkan hasil tuaian yang rendah.
Pasaran tempatan juga dilaporkan terjejas, dengan sesetengah pihak menjual sayur-sayuran pada harga yang jauh lebih tinggi.
Pasar Aziziye yang terletak di utara London, mendedahkan bahawa harga sekotak tomato seberat empat hingga lima kilogram (8.8 hingga 11 paun) telah meningkat kepada 20 paun sterling (AS$24 atau RM106.42) daripada sekitar 7 paun sterling (AS$8.43 atau RM37.38) hampir seminggu yang lalu.
"Cuaca buruk di Sepanyol dan Maghribi telah mengganggu penuaian buah-buahan dan sayur-sayuran termasuk tomato dan lada, tetapi yakinlah, peruncit melakukan sedaya upaya mereka untuk menangani masalah ini," menurut Konsortium Runcit British pada Selasa.


MGC hargai peruntukan RM4 juta untuk komuniti Sikh

Majlis Gurdwara Malaysia (MGC) amat menghargai peruntukan RM4 juta kepada 120 gurdwara di seluruh negara, termasuk RM1 juta untuk cadangan penubuhan Pusat Sikh Malaysia, kata Presiden MGC Jagir Singh.Beliau berkata MGC amat menghargai keprihatinan kerajaan itu, mengambil kira situasi ekonomi semasa selain hakikat perbelanjaan kerajaan yang melebihi RM600 bilion.MGC juga ingin menjelaskan bahawa Perdana Menteri Muhyiddin Yassin tidak pernah menyatakan ‘negara ini hampir muflis’ semasa menghadiri majlis hi-tea Vaisakhi pada 12 April lepas, katanya dalam kenyataan hari ini.“Semua yang hadir pada majlis itu boleh menjadi saksi. Apa yang dinyatakan oleh YAB perdana menteri ialah disebabkan Covid-19 dan keadaan ekonomi, negara terpaksa berbelanja besar hingga melebihi RM600 bilion dan ini menyebabkan baki wang yang ada sudah tidak banyak.“Ini jauh berbeza dengan kenyataan ‘negara hampir muflis’,” kata Jagir.Sementara itu, Jagir berkata MGC menyokong penuh pelancaran Dasar Perpaduan Negara yang berpaksikan Perlembagaan Persekutuan dan Rukun Negara dalam usaha menyatupadukan rakyat.


Mahkamah Rayuan perintah Deepak, syarikat bayar kos RM40,000

Mahkamah Rayuan hari ini memerintahkan ahli perniagaan J.R. Deepak Jaikishan, adiknya dan syarikat mereka membayar kos keseluruhan RM40,000 berikutan peguam mereka menarik diri daripada mewakili mereka dalam rayuan berhubung saman yang difailkan terhadap Najib Razak dan isteri serta tiga yang lain.Panel tiga hakim diketuai hakim Mohamad Zabidin Mohd Diah menganugerahkan kos RM10,000 kepada setiap responden memandangkan pertukaran peguam dibuat di saat-saat akhir dan ini adalah kali kedua mereka menukar peguam.Hakim Mohamad Zabidin berkata memandangkan peguam Deepak telah menarik diri dan rayuan itu perlu ditangguhkan, kos RM10,000 kepada setiap responden adalah wajar, iaitu kepada bekas perdana menteri (Najib) dan Rosmah Mansor, bekas Pengerusi Tabung Haji Abdul Azeez Abdul Rahim, adik Najib Ahmad Johari Abdul Razak dan bekas ketua setiausaha sulit Najib, Shukry Mohd Salleh.Dua lagi hakim yang turut bersidang ialah Abu Bakar Jais dan Che Mohd Ruzima Ghazali.Terdahulu, hakim Mohamad Zabidin membenarkan permohonan peguam Magita Hari Mogan untuk menarik diri daripada mewakili Deepak, adiknya J. Rajesh dan syarikat mereka Radiant Splendour Sdn Bhd dalam empat kes rayuan tersebut.Beliau memberitahu mahkamah perintah pelepasan itu difailkan pada hari Jumaat (26 November) selepas gagal mendapat arahan daripada anak guamnya.Terdahulu, peguam yang mewakili Najib dan Rosmah, David Matthews serta peguam Dhinesh Bhaskaran yang mewakili Ahmad Johari, peguam Porres Royan mewakili Abdul Azeez dan peguam Farah Shuhadah Razali bagi pihak Shukry meminta kos RM10,000 selepas Magita memaklumkan kepada mahkamah mengenai pemfailan perintah pelepasan itu.Hakim Mohamad Zabidin kemudian mengarahkan kes itu dihantar untuk pengurusan kes di hadapan timbalan pendaftar Mahkamah Rayuan hari ini, yang kemudiannya menetapkan 14 Disember untuk pengurusan kes lain.Perayu Deepak, Rajesh dan Radiant Splendour merayu terhadap keputusan Mahkamah Tinggi pada 14 Januari tahun lepas yang membatalkan tuntutan mereka terhadap responden.Dalam saman itu, perayu menuntut ganti rugi am, ganti rugi teruk dan teladan, mendakwa akibat konspirasi, telah menyebabkan dua beradik itu dan syarikat mereka mengalami kerugian.Mereka juga mendakwa semua responden telah melakukan konspirasi, penipuan, penyelewengan dan penyalahgunaan proses.


Dondang sayang engkau lahabau

Dalam kalangan masyarakat Melayu, dan Cina Peranakan di Melaka; Dondang Sayang itu sudah terbiasa.Malah, irama Dondang Sayang ini didakwa muncul ketika zaman Sang Nila Utama dan menjadi masyhur dalam kalangan masyarakat biasa selepas kejatuhan Kesultanan Melayu.Ketika itu, Dondang Sayang didendang secara lara dan syahdu mengenang kejatuhan orang Melayu lantaran korupnya para pembesar dan rajanya.Dondang Sayang diketahui dinyanyikan secara adu-adu, iaitu dibuat sebagai berlawan kata.Kadang-kala maksud dan pembayang pantunnya begitu kesasar serasa cacat bunyinya tetapi kerana cacat itulah ia menjadi pelengkap dan sedap didengar.Tambah kalau yang membuatkan ia kesasar itu dilontarkan dengan nada suara tinggi oleh para nyonya-nyonya baba.Punyalah kesasar, maka kesasar itu acap kali dilihat sebagai keindahan.Jadi misalnya kalau terlahabau atau tercelaka muncul dalam sapa tegur sesama orang Melaka di perkarangan rumah ketika menyambut tamu, ia ditanggap biasa malah mesra.Demikianlah sedikit aneh pada orang Melaka.Dalam Dondang Sayang boleh dia mencerca.Oleh sebab Dondang Sayang itu dibuat berlawan kata antara regu sedia ada maka ia menjadi menarik ditonton.Kadang-kala “persembahan” itu bermula senja membawa ke subuh.Buang masa? Memang, tetapi tetap meralitkan.Demikianlah Pilihan Raya Negeri (PRN) Melaka, buang masa dan buang duit; pun tetap melekakan.Demikian orang rasa menyampah dan meluat, cukup untuk dikata-kata lahabau dan binawe melaun; pun kemunculan pilihan raya ini kekal menggoda.Kalau tak ada rasa nak turun mengundi, demi Dondang Sayang tetap mujur dibawa segala sumpah seranah itu ke peti undi.Dalam Dondang Sayang ada sindir dan perli tajam.Antara pantun-pantun sindir dan hamun halus dalam pantun Dondang Sayang bunyinya begini:“Disangka panas di tengah padang,Kiranya urat jawi-jawi,Kusangka panas hingga ke petang,Kiranya hujan di tengah hari.”Kalau dapat disulam pantun di masa PRN Melaka waktu ini, mungkin sedap didondang jadi begini:“Disangka mandat secukup penggal,Kiranya khianat di Hotel Sheraton,Disangka mandat secukup penggal,Katak berprinsip melompat kartun.”Lain pantun Dondang Sayang yang masuk senarai pantun Melayu yang standard adalah:“Pilih-pilih tempat mandi,Pertama teluk kedua pantai,Pilih-pilih tempat menjadi,Pertama elok kedua pandai.”Maka mungkin juga elok pengundi Melaka nyanyikan jadi lain, katakan seperti ini:“Pilih-pilih ketua menteri,Pertama teluk kedua pantai,Pilih-pilih ketua menteri,Pertama elok kedua pandai.”Dalam hal ini tentulah yang elok dan pandai itu bukan jenis pandainya masuk kepala dek pasir.Atau pandainya itu, jenis disokong perasuah dan penyangak penyamun.Tentulah itu tak masuk dalam jenis elok malah burok porno.Apatah lagi tak boleh dianggap pandai kalau tingkahnya itu licik berhelah.Ikon Dondang Sayang Melaka, Nyonya Tan.Pantun Dondang Sayang lain yang sedap didengar ialah:“Meninjau berpadi masak,Batang kapas bertimbal jalan,Hati risau dibawa gelak,Bagai panas mengandung hujan.”Dalam hal ini ,tentu saja pengundi di zaman pandemik ini berasa resah dan wajar berdendang dan dondang beralun seperti ini:“Meninjau berparti masak,Badan gemuk payah nak jalan,Bisa ghout dibawa gelak,Menjangkit Covid rakyat yang jalan.”Tentu PRN ini tidak wajar berlaku, dek sebabkan Covid yang belum berakhir.Akan tetapi sebab ia seperti Dondang Sayang, yang boleh dilayan dengan khayal asyik, maka diladeni juga kelahabauannya itu.Serangkap pantun Dondang Sayang yang sudah terkenal, tetapi sebetulnya berasal dari Dondang Sayang ialah:“Hinggap merpati di dahan senduduk,Gugur pinang ditiup badai;Jangan seperti malang Pak Kaduk,Ayam menang kampung tergadai.”Ini tentulah tak perlu ditafsir-tafsirkan lagi.Orang lama sudah mengingatkan jangan menjadi seperti Pak Kaduk yang demi berebutkan pasir sanggup menggadai tanah air.Justeru kalau kita mengamati Dondang Sayang kita akan bertemukan macam-macam pelajaran dalam kehidupan.Hanya orang Melaka mahu mengambilnya atau tidak.Oleh itu, baik diingatkan lagi bahawa perihal Pak Kaduk ini ialah diri kita – rakyat – yang alpa oleh rasuah dan habuan di saat musim menyogok ini.Jangan kita sampai leka sampai negeri ini kita jahanamkan, atau kita sundalkan.Jangan nanti negeri dibiar tenggelam dek banjir lagi.Serangkap lagi pantun Dondang Sayang yang hampir-hampir dengan bait di atas ialah:“Burung kedidi terbang ke pantai,Dari pantai terbang berkawan,Kerana sebiji rosak setangkai,Sebab setangkai rosak sedahan.”Dalam hal ini kita mengertikan kadang-kala kita rakyat beroleh kepimpinan yang baik, tetapi sebabkan ada seketul dua kutuk yang lahabau dan celaka; maka ia mengakibatkan kita terheret sama dalam perkelahian yang tak perlu.Pun, pada perkelahian tak perlu inilah kita nampak kepimpinan itu saling telanjang menelanjangkan.Mereka punya bergasak dalam politik sampai londeh melondehkan mempamer kemaluan.Maka yang konon berjuang demi agama dan bangsa, boleh pula bergasak bedal membedal sesama agama dan bangsa untuk kita ketawakan.Mereka ini lebai malang berketayap, dan elok kita kekalkan terus malang dan jangan diberi muka walau sekerusi jua.Dalam telanjang-menelanjang itu kita akan dapati juga seru-seru sorak politik seperti kita ini keluarga.Kononlah.Kerana keluarga dan abah-abah itu semua palsu, kerana akhirnya dalam keluarga itu, bila masing-masing ternampak pasir untuk direbutkan; maka masing-masing biji mata terbelalak buntang.Sesama keluarga itulah kadang ada banyak kurap dan panaunya yang terpaksa kita akur ia amat lahabau sekali.Sebenarnya, politik apatah lagi PRN ini ibarat pesta-pestaan yang kita lihat ketika joget lambak biasa kelihatan di negeri Melaka satu masa dulu.Dalam pesta-pestaan dan joget tari itu, Dondang Sayang akan berkumandang.Ketika itu akan ada iringan alat muzik sepertinya biola, rebana, gong atau tetawak, sementara alat sampingan ialah akordion dan gendang.Semua jenis muzik dan irama berdentang dentung ini gunanya untuk membuat Dondang Sayang yang memang siap panas untuk dibawa beradu itu menjadi lebih retis dan gedik.Ya supaya boleh bertahan dari malam membawa ke pagi. Bila penat, bergelimpangan.Tidaklah menghairankan kita akan beroleh segala macam irama dan kempen sumbang, segala macam janji manis politikus yang akhirnya membawa kepala mereka terbenam ke pasir, dan joget yang hanya ada satu kata menjelaskannya: lahabau.Jadi, tak ada salahnya memberi salam lahabau kalau memang nanti dondangnya memang terarah ke situ.Lahabau atau tidaknya kita, hanya kita pengundi yang dapat menentukan.Kalau pilih lahabau, pasti dapat lahabau.


WHO uji 3 ubat baru bagi rawatan Covid-19

Pertubuhan Kesihatan Sedunia (WHO) mengumumkan pada Rabu bahawa kajian terhadap tiga ubat baru bagi rawatan Covid-19 akan dilaksanakan dengan penyertaan ribuan penyelidik dari 600 hospital di 52 negara, lapor Xinhua.WHO menerusi kenyataan akhbar memaklumkan, tiga ubat baru tersebut merangkumi artesunate, sejenis ubat untuk rawatan malaria; imatinib, ubatan merawat penyakit barah tertentu; dan infliximab, rawatan untuk gangguan terhadap sistem imun seperti penyakit Crohn.Panel pakar bebas telah memilih tiga jenis ubat itu berikutan potensinya dalam mengurangkan risiko kematian pesakit Covid-19 di hospital, dan disumbangkan pengeluar bagi tujuan penyelidikan, kata WHO.“Mencari rawatan yang lebih berkesan dan mudah diakses buat pesakit Covid-19 tetap menjadi keutamaan, dan WHO bersedia untuk memimpin usaha global ini,” kata ketua pengarah WHO, Tedros Adhanom Ghebreyesus.WHO telah menguji empat ubatan sebelum ini, iaitu remdesivir, hydroxychloroquine, lopinavir dan interferon, dan hasil awal menunjukkan bahawa ubatan tersebut mempunyai sedikit atau tiada kesan terhadap pesakit Covid-19.


Muhyiddin tiba di Jeddah bagi memulakan lawatan rasmi ke Arab Saudi

Perdana Menteri Muhyiddin Yassin dan isteri Noorainee Abdul Rahman selamat tiba di Jeddah pada Sabtu untuk memulakan lawatan rasmi empat hari ke Arab Saudi.Ketibaan beliau dan isteri di Lapangan Terbang Antarabangsa Raja Abdulaziz pada 5.31 petang (10.31 malam di Malaysia) disambut oleh Duta Besar Malaysia ke Arab Saudi Abd Razak Abdul Wahab dan isteri Nor Asimah Petah, serta Konsulat Besar Malaysia di Jeddah, ‘Alauddin Mohd Nor dan isteri Najwa Hasbullah.Lawatan ke negara ini atas jemputan Raja Arab Saudi Raja Salman bin Abdulaziz Al-Saud.Beliau dan isteri akan menunaikan umrah di Mekah dan kemudian melakukan ziarah di Madinah terlebih dahulu, sebelum memulakan program rasmi sempena lawatan itu.Perdana menteri seterusnya akan ke Emiriah Arab Bersatu (UAE) untuk bertemu dengan Putera Mahkota Abu Dhabi Sheikh Mohamed bin Zayed Al Nahyan dan Perdana Menteri UAE yang juga Pemerintah Dubai, Sheikh Mohammed bin Rashid Al Maktoum.Perdana menteri akan mengadakan lawatan rasmi ke UAE sehingga 11 Mac.


KKM benarkan penjaga lawat pesakit di wad hospital mulai esok

Kementerian kesihatan (KKM) membenarkan pesakit-pesakit di wad fasiliti kementerian itu untuk ditemani oleh penjaga dan menerima pelawat mulai Sabtu ini (23 April).KKM dalam satu kenyataan memaklumkan pelaksanaan polisi penjaga dan pelawat di hospital KKM semasa fasa peralihan ke endemik itu, bagaimanapun adalah berdasarkan kriteria-kriteria tertentu tertakluk kepada kapasiti dan kemampuan hospital dan wad masing-masing.Menurut kementerian itu, kriteria umum bagi pelawat dan penjaga mestilah berusia 12 tahun ke atas, telah lengkap vaksinasi Covid-19 dan tidak tergolong dalam kumpulan berisiko tinggi untuk mendapat jangkitan Covid-19.“Bagi penjaga kepada kategori pesakit tertentu yang perlu menjalani ujian RTK-Ag kendiri, ujian perlu dijalankan dalam tempoh 24 jam sebelum ketibaan ke hospital, tarikh dan masa ujian dijalankan perlu dinyatakan berserta gambar sebagai bukti,” menurut KKM.Menjelas lanjut KKM memaklumkan individu yang mahu menjaga dan melawat juga mesti dari kalangan yang tidak disyaki menghidapi Covid-19 atau individu dalam pemantauan (PUS) serta tidak mempunyai gejala Covid-19.Mereka juga perlu mengisi borang deklarasi Covid-19 serta mematuhi standard operasi prosedur (SOP) dan memakai alat pelindung diri (PPE) seperti yang ditetapkan.Jelas KKM lagi, bagi kriteria khusus untuk lawatan dan jagaan pesakit bukan Covid-19 termasuk menemani ibu bersalin, individu itu perlu menjalani ujian saringan Covid-19 iaitu RTK-Ag kendiri dan disahkan negatif.“Lawatan daripada kalangan ahli keluarga kepada pesakit bukan Covid-19 yang berada sama ada di wad, unit rawatan rapi (ICU) atau sedang tenat (end of life) adalah dibenarkan namun adalah terhad kepada dua orang pelawat pada satu-satu masa. Pelawat juga digalakkan untuk menjalani ujian Covid-19 menggunakan RTK-Ag kendiri sebelum melawat;“Hanya seorang penjaga sahaja dibenarkan bagi pesakit bukan Covid-19 yang menerima rawatan pesakit luar atau jabatan kecemasan,” menurut KKM lagi.Bagi lawatan dan jagaan bagi pesakit Covid-19 kehadiran penjaga hanya dibenarkan bagi pesakit yang memerlukan penjagaan khusus dan pesakit kanak-kanak sahaja.Bagi tujuan tersebut, penjaga perlu menjalani ujian RTK-Ag kendiri dan disahkan negatif dan ujian perlu diulang sekiranya penjaga bergejala dan sebelum pulang ke rumah.“Tiada pelawat dibenarkan bagi pesakit Covid-19, kecuali bagi pesakit yang sedang tenat sama ada di wad atau di ICU. Hanya dua pelawat dibenarkan pada satu-satu masa dan ujian Covid-19 menggunakan RTK-Ag kendiri adalah digalakkan sebelum lawatan,” menurut kenyataan itu.KKM turut memaklumkan dalam keadaan tertentu apabila risiko penularan Covid-19 adalah tinggi seperti berlakunya wabak Covid-19 di hospital, pihak hospital boleh melakukan beberapa pengubahsuaian kepada polisi sedia ada bagi memastikan kesihatan dan keselamatan semua pihak.


Malaysia sedia bincang laluan perjalanan vaksinasi tanpa kuarantin untuk pengembara UK

Malaysia sedia berbincang dengan United Kingdom (UK) mengenai laluan perjalanan vaksinasi (VTL) (vaccinated travel lane) bagi pengembara dari negara itu yang lengkap divaksinasi untuk masuk ke Malaysia tanpa melalui tempoh kuarantin.Menteri Kesihatan Khairy Jamaluddin berkata perkara itu telah dimaklumkan kepada Setiausaha Luar, Komanwel dan Hal Ehwal Pembangunan UK, Elizabeth Truss, dengan persetujuan Menteri Luar Saifuddin Abdullah dalam pertemuan mereka di sini.“Kita akan bincang soal teknikal di peringkat pegawai dan kita akan umumkan dalam masa terdekat apakah timeline untuk kita membuka VTL kepada pengembara dari UK yang ingin datang ke Malaysia,” katanya pada sidang media selepas pertemuan itu.Truss tiba di Malaysia pada Ahad, dalam rangka lawatan pertama ke rantau Asia Tenggara sejak dilantik sebagai setiausaha luar UK pada September 2021.Khairy berkata beliau juga memaklumkan kepada Truss mengenai harapan Malaysia supaya UK memberi kemudahan kepada pengembara Malaysia yang menerima vaksin Sinovac untuk masuk ke negara itu tanpa perlu melalui tempoh kuarantin.Menurut beliau ketika ini pengembara Malaysia yang lengkap menerima vaksin tertentu sahaja dibenarkan masuk ke negara itu tanpa perlu menjalani kuarantin wajib.“Saya dimaklumkan tadi bahawa ada berita baik daripada UK yang akan diumumkan nanti. Diharapkan mereka akan umumkan bahawa mereka juga akan iktiraf vaksin Sinovac, jadi penerima vaksin itu juga akan diberikan kemudahan tanpa kuarantin apabila mengunjungi UK nanti,” katanya.Ditanya mengenai subvarian Delta AY.4.2 yang dikesan dalam dua kes import di negara ini, Khairy berkata ia masih dikategorikan sebagai varian dalam siasatan (VUI) dan belum ditakrifkan sebagai varian yang membimbangkan (VOC).“Kita dapati ia merupakan satu varian dengan kebolehjangkitan terutamanya tanpa bergejala, sedikit lebih tinggi daripada varian Delta asal, tetapi dari segi severity atau tahap gejala, tidak lebih teruk daripada varian Delta asal,” jelasnya.Tambahnya subvarian itu masih dalam siasatan dan pemantauan di Malaysia.Sabtu lepas, Ketua Pengarah Kesihatan, Dr Noor Hisham Abdullah mengumumkan penemuan dua kes Covid-19 yang dijangkiti subvarian itu dalam kalangan kes import iaitu pelajar Malaysia yang baru pulang dari UK.


Apakah nasib eksport durian Malaysia ke China selepas RCEP?

Penyertaan Malaysia dalam Perjanjian Perkongsian Ekonomi Komprehensif Serantau (RCEP) sememangnya dijangka akan melonjakkan prestasi ekonomi kerana ia memudahkan lagi urusan dagangan dengan negara-negara yang menganggotai blok dagangan terbesar dunia itu.
Menerusi RCEP yang mana rantau Asia Pasifik kini dilihat sebagai pusat graviti perdagangan global baru, Malaysia diyakini akan menerima manfaat terbesar dari aspek keuntungan dalam eksport dengan Kementerian Perdagangan Antarabangsa dan Industri (Miti) pada Mac  mengunjurkan peningkatan sebanyak AS$200 juta.
Selain itu, Miti juga bersifat optimis apabila perdagangan dua hala antara Malaysia dan China dijangka mencecah paras tinggi baru.
Menurut Timbalan Menteri Perdagangan Antarabangsa dan Industri Lim Ban Hong yang memetik perangkaan perdagangan China menunjukkan perdagangan antara Malaysia dan negara itu bagi tempoh lapan bulan pertama 2022 sudah mencecah AS$131.21 bilion.
Ini menunjukkan perkembangan 21.1% berbanding tempoh sama tahun lalu.
Namun begitu, disebalik impak positif terhadap prestasi ekonomi negara, terdapat juga kebimbangan sama ada penubuhan RCEP ini akan menyebabkan industri tempatan menjadi terlalu "teruja" terikut-ikut dengan paras baru eksport yang mampu dicapai.
Ini menyebabkan syarikat tempatan berlumba-lumba melabur meningkatkan kapasiti operasi bagi membolehkan mereka memperoleh keuntungan yang lebih tinggi.
Seperti contoh, China yang merupakan pengimport durian terbesar boleh memanfaatkan RCEP untuk mengimport lebih banyak Raja Buah itu dari Asia Tenggara ke negara terbabit dengan kos yang lebih rendah.
Terdahulu, statistik Kastam China menunjukkan import durian segar tahun-ke-tahun meningkat  sebanyak 42.7% kepada 821,600 tan manakala nilai import pula meningkat 82.4% kepada AS$4.205 bilion.
Data ini menunjukkan peningkatan empat kali ganda berbanding 2017 yang mana angka itu dijangka terus melonjak pada masa hadapan terutama dengan wujudnya RCEP.
Oleh itu, pengusaha durian tempatan akan melihat ini sebagai peluang keemasan dan berusaha meningkatkan kapasiti pengeluaran supaya dapat memenuhi permintaan yang semakin bertambah di China sekali gus meraih pulangan yang lebih tinggi.
Namun begitu, China pada masa sama juga dilaporkan sedang mengusahakan tanaman durian mereka sendiri seperti di wilayah Yunnan, Guangxi dan Hainan.
Situasi ini ini pastinya akan menimbulkan persoalan sama ada China akan terus mengimport durian dari Asean dan apakah akan terjadi dengan lebihan bekalan oleh pengusaha tempatan?
Bercakap dengan MalaysiaNow, Pengurus Kanan Jualan Antarabangsa Hernan Corporation Sdn Bhd Wong Kah Meng, menyifatkan situasi ini sebagai bukan satu kebimbangan bagi syarikat pengeluar durian itu pada masa ini.
Katanya, masih terlalu awal untuk membuat sebarang kesimpulan memandangkan laporan mengenai China ingin menghasilkan tanaman durian mereka sendiri masih dianggap satu "perkembangan" baru dan perlu mengambil masa untuk melihat hasilnya.
Beliau berkata, walaupun China merupakan negara yang mempunyai empat musim, ia masih tidak mustahil untuk negara itu menghasilkan tanaman durian memandangkan terdapat beberapa wilayah yang mempunyai cuaca tropika di kawasan selatan.
"Menaman dan menjaga pokok durian bukan senang dan memerlukan kemahiran tertentu," katanya kepada MalaysiaNow.
"Cuaca merupakan elemen paling penting dan ia mengambil masa kira-kira 7 tahun untuk menampakkan hasil."
Wong berkata, sekiranya China berjaya menghasilkan tanaman durian dengan mengubah suai genetik pokok itu, Thailand dijangka akan lebih terjejas memandangkan negara itu mengeksport durian ke China kira-kira 20 kali ganda lebih banyak berbanding Malaysia.
Katanya, Malaysia mempunyai kelebihan dari segi "penjenamaan" memandangkan hanya negara ini mampu menghasilkan durian jenis Musang King yang menjadi kegilaan di China.
"Di China, mereka tahu rasa Musang King dan lebih gemar membeli buah itu secara keseluruhan," katanya.
"Ia mempunyai nilai sentimental di sana."
Menurut Wong, China merangkumi 60% daripada eksport keseluruhan durian oleh syarikatnya.
"Tahun lepas, eksport durian ke China berjumlah RM50 juta.
“China adalah pelanggan terbesar kami," katanya dan menambah tempoh proses mengeksport durian dari Malaysia ke China mengambil masa kira-kira 3 minggu.
Sementara itu, pakar ekonomi dari Sunway Universiti, Yeah Kim Leng berkata, sekiranya kegilaan durian di China berakhir, ini tidak semestinya akan menjejaskan ekonomi negara memandangkan RCEP menawarkan peluang yang lebih besar kepada Malaysia untuk mengeksport pelbagai jenis produk lain ke negara yang menganggotai blok dagangan tersebut.
Sebanyak 15 negara kini menyertai RCEP yang mana 10 daripadanya adalah dari Asia Tenggara manakala lima lagi ialah China, Jepun, Korea Selatan, Australia dan New Zealand.
Katanya, RCEP dilihat sebagai situasi "menang-menang" bagi semua negara yang menyertai  perjanjian perdagangan bebas (FTA) itu.
"Kita perlu melihat gambaran yang lebih luas apabila melibatkan RCEP," katanya.
"Ia tidak terhad kepada satu industri atau produk sahaja.
"Ketiadaan kira-kira 90% tarif dalam kalangan negara anggota RCEP merupakan tarikan utama dan ini memudahkan lagi industri tempatan untuk melangkah ke pasaran antarabangsa dengan kos lebih rendah."


Kos yang tinggi cabaran laksana sistem EMR, kata menteri

Kos perbelanjaan yang tinggi merupakan cabaran Kementerian Kesihatan (KKM) dalam melaksanakan sistem Rekod Perubatan Elektronik (EMR) di setiap hospital di seluruh negara, Dewan Rakyat diberitahu hari ini.
Menteri Kesihatan Dr Zaliha Mustafa berkata pelaksanaan sistem itu memerlukan belanjawan yang tinggi dengan mungkin mencecah bilion ringgit kerana perlu menaik taraf infrastruktur hospital serta kesesuaian bangunan juga diambil kira.
“Peralatan yang sedia ada juga lama, jadi kita perlu menaik tarafnya sama ada membaik pulih atau menggantikan yang baharu. Perkara ini turut menyumbang keperluan bajet yang tinggi selain kos sistem itu sendiri.
“Bagi pelaksanaan yang tuntas mengenai perkara ini, kita memerlukan kerjasama daripada Kementerian Kewangan,” katanya pada sesi Waktu Pertanyaan-pertanyaan Menteri di Dewan Rakyat hari ini.
Beliau menjawab soalan tambahan Tan Hong Pin (PH-Bakri) yang ingin tahu jangkaan sistem EMR boleh berintegrasi sepenuhnya serta kekangan dihadapi KKM dalam melaksanakannya kerana dilihat setiap hospital masih bekerja silo berhubung rekod perubatan pesakit.
Sementara itu, Zaliha berkata sehingga kini, sebanyak 103 Klinik Kesihatan dilengkapkan dengan sistem Teleprimary Care – Oral Health Clinical Information System (TPC-OHCIS) dan 42 Klinik Kesihatan di Negeri Sembilan akan dilengkapi sistem sama melalui projek EMR Kebangsaan.
“Terdapat 1,027 Klinik Kesihatan yang menggunakan sistem janji temu dalam talian melalui aplikasi MySejahtera, manakala 370 Klinik Kesihatan menawarkan perkhidmatan klinik maya kepada pelanggan mereka.
“Perancangan seterusnya adalah untuk memperluas semua sistem berkaitan secara lebih menyeluruh bagi mencapai objektif sistem maklumat kesihatan bersepadu,” katanya menjawab soalan asal Tan mengenai status terkini dalam pelaksanaan sistem EMR di hospital dan klinik di seluruh negara.


KPM tambah baik proses selepas lebih RM100,000 bantuan sekolah dicuri

Kementerian Pendidikan (KPM) akan menambah baik proses pembayaran wang bantuan awal persekolahan termasuk memasukkan terus ke dalam akaun bank murid atau ibu bapa mereka supaya lebih selamat dan menjimatkan masa.
Menteri Pendidikan Fadhlina Sidek berkata pihaknya juga mengambil maklum semua cadangan yang dikemukakan pelbagai pihak berhubung proses pembayaran wang bantuan awal persekolahan itu sebanyak RM150 bagi setiap murid.
"Kita ambil maklum semua cadangan cuma proses pembayaran bantuan awal persekolahan itu ada prosedur operasi standard (SOP) dan bahagian kewangan telah tentukan bagaimana proses itu berlaku.
"Setakat ini kita kekalkan dulu dengan  proses yang sedia ada tapi kami akan tambah baik dari semasa ke semasa...termasuk cadangan pembayaran terus ke akaun mereka (murid atau ibu bapa) pada tahun-tahun hadapan," katanya kepada pemberita di Nibong Tebal malam tadi.
Fadhlina yang juga Ahli Parlimen Nibong Tebal ditemui selepas menyampaikan sumbangan Tahun Baharu Cina kepada 103 warga emas di Perkampungan Jawi, di sini yang turut dihadiri Ahli Dewan Undangan Negeri (Adun) Jawi Jason H'ng Mooi Lye.
Fadhlina berkata demikian ketika diminta mengulas cadangan daripada bekas menteri pendidikan Radzi Jidin yang mahu pembayaran bantuan awal persekolahan seeloknya dimasukkan terus ke dalam akaun bank murid supaya lebih selamat dan menjimatkan masa.
Radzi dilaporkan berkata cadangan itu supaya isu samun melibatkan wang berkenaan tidak berulang lagi pada masa depan, malah pendekatan memasukkan terus bantuan berkenaan ke akaun bank murid atau ibu bapa dapat meningkatkan produktiviti dan menjimatkan masa banyak pihak.
Mengulas lanjut, Fadhlina berkata ketika ini pihaknya masih perlu melakukan proses pemberian wang bantuan awal persekolahan itu secara bersemuka kerana mengambil kira terdapat ibu bapa yang tiada akaun bank.
"Memang ada makluman ibu bapa yang tiada akaun bank sebab itu kita masih guna cara konvensional ini tapi kita ambil maklum cadangan-cadangan yang dikemukakan untuk tambah baik perkara itu demi kepentingan semua," katanya.
Isu cara pembayaran bantuan awal persekolahan timbul selepas seorang guru besar berputih mata apabila wang bantuan awal persekolahan berjumlah RM109,000 yang diperuntukkan untuk sebuah sekolah di Beranang,  Selangor hilang selepas dilarikan individu yang memecah tingkap kenderaannya di Semenyih dalam kejadian 10 pagi Isnin lalu.
Menurut Ketua Polis Daerah Kajang ACP Mohd Zaid Hassan, berdasarkan keterangan guru besar terbabit, mangsa yang berpengalaman 10 tahun mengendalikan transaksi pengeluaran wang tidak membuat sebarang permohonan polis pengiring kerana sudah biasa melakukan sebegitu.


Bersatu buat laporan polis dakwa artikel portal berita fitnah PM

Parti Pribumi Bersatu Malaysia (Bersatu) hari ini membuat laporan polis terhadap sebuah portal media yang didakwa menyiarkan artikel berunsur fitnah terhadap Perdana Menteri Muhyiddin Yassin.Ketua Penerangan Bersatu Wan Saiful Wan Jan berkata terdapat satu perenggan dalam artikel bertajuk ‘Saman Agong Satu Tragedi Negara’ yang disiarkan pada 7 November lepas itu memberi tanggapan dan menimbulkan kekeliruan rakyat terhadap kepimpinan Muhyiddin sebagai Perdana Menteri dan Presiden Bersatu.“Terdapat perenggan dalam artikel itu memberi maksud seolah-olah Muhyiddin selaku presiden (Bersatu) mengarahkan peguam untuk saman Yang di Pertuan Agong Sultan Abdullah Sultan Ahmad Shah.“Kami merasakan ini satu fitnah dan tidak patut dilakukan… Kami mahu portal ini disiasat mengikut akta dan kanun keseksaan bersesuaian,” katanya kepada pemberita selepas membuat laporan di Balai Polis Dang Wangi di sini hari ini.Beliau berkata portal media tersebut turut diminta membuat permohonan maaf dalam masa terdekat berhubung penyiaran artikel itu.Wan Saiful berkata Bersatu menyokong sepenuhnya kebebasan media, namun ia perlu selaras dengan tanggungjawab dan etika kewartawanan.Ketua Polis Daerah Dang Wangi ACP Mohd Fahmi Visuvanathan Abdullah ketika dihubungi mengesahkan menerima laporan itu.“Kami merasakan ini satu fitnah dan tidak patut dilakukan… Kami mahu portal ini disiasat mengikut akta dan kanun keseksaan bersesuaian,” katanya kepada pemberita selepas membuat laporan di Balai Polis Dang Wangi di sini hari ini.Laporan polis berhubung perkara sama turut dilakukan Bersatu Kelantan di Ibu Pejabat Polis Daerah Tanah Merah dan Bersatu Bahagian Balik Pulau, Pulau Pinang di Ibu Pejabat Polis Daerah Barat Daya, Balik Pulau.Pada 30 Oktober lepas, dilaporkan seorang peguam Syed Iskandar Syed Jaafar memfailkan saman pemula memohon pentafsiran peruntukan Perlembagaan Persekutuan berhubung budi bicara Yang di Pertuan Agong menolak pengisytiharan darurat seperti yang dinasihati perdana menteri bagi menangani pandemik Covid-19 di negara ini.Saman itu difailkan Syed Iskandar di pejabat Pendaftaran Mahkamah Tinggi Kuala Lumpur menerusi Tetuan R Kengadharan & Co dan menamakan kerajaan sebagai defendan.


86.6% remaja lengkap divaksinasi

Sebanyak 97.3% atau 22,788,835 individu daripada populasi dewasa di negara ini lengkap menerima suntikan vaksin Covid-19, setakat 11.59 malam tadi.Berdasarkan data kementerian kesihatan (KKM) melalui laman CovidNow, seramai 23,102,672 individu daripada golongan itu menerima sekurang-kurangnya satu dos vaksin.Bagi populasi remaja berusia 12 hingga 17 tahun pula, sejumlah 86.6% atau 2,726,239 telah melengkapkan vaksinasi mereka, manakala 2,826,872 atau 89.8% menerima sekurang-kurangnya satu dos vaksin Covid-19.Sementara itu, bagi vaksinasi harian sebanyak 129,387 dos vaksin diberikan semalam melibatkan 4,027 dos pertama dan 4,907 dos lengkap serta 120,390 individu menerima dos penggalak, menjadikan jumlah kumulatif pemberian vaksin bagi Program Imunisasi Covid-19 Kebangsaan (PICK) kini meningkat kepada 55,039,657 dos.Jumlah kumulatif dos penggalak kini 3,787,928.


Kes baru Covid-19 lepasi angka 4,000

4,498 kes baru Covid-19 dicatat hari ini menjadikan kes keseluruhan jangkitan meningkat sebanyak 432,425 kes.Selangor masih mencatat angka tertinggi kes harian sebanyak 1,424 disusuli Sarawak (750), Kuala Lumpur (436), dan Pulau Pinang (313).Hanya Labuan (2), Perlis (4) dan Putrajaya sahaja yang mencatatkan kes satu digit hari ini.Negara juga mencatat sebanyak 3,449 kes sembuh menjadikan jumlah keseluruhan kes sembuh meningkat kepada 396,004.Kes aktif dengan kebolehjangkitan pula kini berjumlah 34,789.Dalam pada itu, 372 pesakit ditempatkan di Unit Rawatan Rapi termasuk 211 orang memerlukan bantuan alat pernafasan.Malaysia turut mencatat 22 lagi korban akibat Covid-19, menjadikan jumlah mangsa yang maut meningkat kepada 1,632.


PAS, Bersatu dijangka tanding lebih 40 kerusi, kata Tuan Ibrahim

Perikatan Nasional (PN) dijangka bertanding di semua 56 kerusi Dewan Undangan Negeri pada Pilihan Raya Negeri (PRN) Johor 12 Mac ini, dengan PAS dan Bersatu bertanding di lebih 40 kerusi, kata Timbalan Presiden PAS Tuan Ibrahim Tuan Man.“Jentera parti telah membuat persiapan untuk menghadapi PRN kali ini dan pembahagian kerusi akan dilakukan dengan sebaik mungkin memandangkan masih ada beberapa parti lain lagi dalam PN. Selebihnya (itu) parti komponen lain dalam PN,” katanya.Beliau berkata demikian kepada pemberita selepas menghadiri Program Non-Revenue Water (NRW) Nasional Pendekatan 1 Negeri Kelantan dekat Pasir Tumboh, hari ini.Beliau berkata pembahagian kerusi antara PAS dan Bersatu masih di peringkat perbincangan dan ia hanya akan dimuktamadkan oleh Jawatankuasa Induk Pilihan Raya PN PRN Johor nanti.“Kita juga telah bersetuju supaya satu bilik gerakan operasi antara PAS dan Bersatu ditempatkan di satu lokasi sahaja, bagi memudahkan segala urusan perancangan dan gerak kerja parti,” katanya.Suruhanjaya Pilihan Raya (SPR) menetapkan 12 Mac sebagai tarikh pengundian bagi PRN Johor manakala penamaan calon bagi pilihan raya itu ditetapkan pada 26 Februari dan pengundian awal pada 8 Mac.


OCBC lesap S$8.5 juta akibat scam pancing data

Hampir 470 orang di Singapura menjadi mangsa scam pancing data yang melibatkan Bank OCBC sejak awal Disember dengan kerugian dianggarkan sebanyak S$8.5 juta, sejumlah S$2.7 juta daripada jumlah keseluruhan itu lesap pada hujung minggu lalu, lapor Straits Times.Laporan itu memetik kenyataan akhbar polis republik itu yang mengatakan sebahagian besar kerugian itu berlaku sejak dua minggu lalu.Sementara itu, OCBC berkata ia turut merekodkan peningkatan mendadak aktiviti “phishing” atau pancing data melalui penipuan pesanan pendek (SMS) yang menyamar sebagai wakil bank tersebut.Dalam satu kenyataan pada 23 Disember, OCBC berkata orang ramai telah menerima SMS yang kononnya daripada bank, mendakwa kononnya terdapat masalah dengan akaun bank atau kad kredit mereka.Bank itu berkata SMS tersebut mengandungi pautan ke laman sesawang palsu sebagai samaran sekali gus meminta maklumat perbankan dan kata laluan pelanggan.“Dalam minggu lepas sahaja, OCBC Bank telah menerima secara purata lebih 20 kali aduan pelanggan yang menghubungi bank berkaitan penipuan tersebut,” katanya.OCBC turut menambah bahawa ia sedang bekerjasama dengan polis Singapura bagi membantu pelanggan mendapatkan semula wang mereka, bagaimanapun mengingatkan kemungkinan untuk mendapatkan wang yang telah keluar dari akaun pelanggan adalah sangat rendah.“Bank OCBC akan cuba sebaik mungkin untuk mendapatkan semula wang pelanggan, namun pertahanan pertama dan paling kuat dalam memerangi aktiviti penipuan terletak pada pelanggan dengan mengambil langkah berjaga-jaga dalam melindungi diri mereka daripada menjadi mangsa penipuan,” katanya.Untuk bulan Disember sahaja, OCBC berkata ia mengesan dan berjaya memusnahkan 45 laman sesawang pancingan data – kira-kira lapan kali ganda lebih banyak daripada purata aduan setiap bulan.


970 kes baru Covid-19, 2,348 pulih, 4 lagi kematian dilaporkan

Sebanyak 2,348 pesakit dilaporkan sembuh sepenuhnya menjadikan angka keseluruhan mereka yang pulih berjumlah 46,501 kes atau 77.5%, kata Ketua Pengarah Kesihatan Dr Noor Hisham Abdullah,Noor Hisham berkata terdapat 970 kes baru jangkitan Covid-19 termasuk lima jangkitan import, menjadikan angka keseluruhan penularan dalam negara berjumlah 59,817.Katanya Negeri Sembilan mencatatkan kes tertinggi iaitu sebanyak 318 kes atau 32.8%, diikuti Sabah 292 kes (30.2%) dan Selangor 115 kes (11.9%).“Sebanyak 12,971 kes aktif sedang menerima rawatan di hospital, 110 pesakit di tempat di Unit Rawatan Rapi termasuk 47 memerlukan bantuan alat pernafasan.“Dukacita dimaklumkan terdapat empat lagi kes kematian turut dilaporkan menjadikan jumlah mangsa yang maut seramai 345 orang,” katanya.


Speaker nasihat semua ahli Parlimen bersatu lawan Covid-19

Persidangan hari pertama Dewan Rakyat bagi sesi Mesyuarat Ketiga Penggal Ketiga Parlimen ke-14 hari ini, dimulakan dengan Yang Dipertua Dewan Rakyat Azhar Azizan Harun menasihatkan semua ahli-ahli Parlimen supaya mengenepikan perbezaan dan perbalahan politik, dalam memainkan peranan membendung pandemik Covid-19.Beliau turut mengingatkan semua ahli Parlimen, sama ada dari blok kerajaan mahupun pembangkang, bersatu hati dalam memainkan peranan itu demi keselamatan dan kesejahteraan semua pihak.“Seperti mana yang Yang Berhormat sedia maklum, perjuangan mengekang penularan Covid-19 di seluruh dunia termasuk Malaysia, masih belum selesai. Ia sesungguhnya memberi kesan dan menjejaskan banyak pihak termasuk rakyat negara ini.“Saya mengajak semua ahli Yang Berhormat tanpa mengira latar belakang dan khususnya (perbezaan) fahaman politik (untuk) mengenepikan segala perbezaan dan perbalahan, bersatu padu dan bersatu hati memainkan peranan masing-masing dan membantu kerajaan dan pihak berkuasa dalam membendung Covid-19,” katanya sambil menyatakan ia selaras dengan titah Yang di-Pertuan Agong Sultan Abdullah Sultan Ahmad Shah baru-baru ini.Azhar yang berkata demikian ketika pemasyhuran daripada Yang Dipertua Dewan Rakyat, turut memaklumkan langkah berjaga-jaga diambil termasuk mengedarkan prosedur operasi standard (SOP) kepada semua ahli Parlimen.Sebelum ini Sultan Abdullah menasihati semua ahli Dewan Rakyat untuk memberi sokongan padu kepada Belanjawan 2021 demi kesejahteraan dan kelangsungan hidup rakyat serta pemulihan ekonomi negara yang terkesan akibat penularan pandemik Covid-19.Sultan Abdullah dalam satu kenyataan dikeluarkan Datuk Pengelola Bijaya Diraja Istana Negara Ahmad Fadil Shamsuddin berkata Agong menegaskan belanjawan yang akan dibentangkan di Parlimen pada 6 November ini, adalah amat penting kepada kerajaan, khususnya kepada para petugas barisan hadapan.Azhar hari ini berkata, semua ahli Parlimen dari Sabah juga perlu menjalani kuarantin 14 hari, berikutan situasi semasa Covid-19 di negeri itu.“Ahli Yang Berhomat dari Sabah perlu menjalani kuarantin selama 14 hari sebelum persidangan ini.“Saya mengucapkan terima kasih kepada Yang Berhormat atas kerjasama ahli-ahli Yang Berhomat dari Sabah yang sudah atau sedang menjalani kuarantin. Besar pengorbanan mereka sebenarnya.“Saya berharap dan menasihatkan semua ahli Yang Berhormat supaya sentiasa mematuhi SOP, iaitu penjarakan fizikal, memakai pelitup muka dan kerap membasuh tangan atau menggunakan ‘hand sanitizer’,” katanya.Beliau meminta semua pihak mendoakan agar wabak Covid-19 segera dibendung sepenuhnya dan tidak memberikan ancaman kepada negara, seterusnya persidangan Dewan Rakyat dapat berlangsung seperti biasa.


30.2% kanak-kanak lengkap divaksinasi, 46.5% terima dos pertama

Sebanyak 1,073,551 atau 30.2% kanak-kanak berumur lima hingga 11 tahun di negara ini lengkap menerima vaksin di bawah Program Imunisasi Covid-19 Kebangsaan untuk Kanak-Kanak (PICKids) setakat semalam.Menurut laman web CovidNow, sebanyak 1,650,581 kanak-kanak atau 46.5% daripada kumpulan itu telah menerima sekurang-kurangnya satu dos vaksin.Bagi remaja berumur 12 hingga 17 tahun pula, 2,906,035 atau 93.4% telah lengkap menerima vaksinasi manakala 3,003,483 atau 96.5% daripada kumpulan sama telah menerima sekurang-kurangnya satu dos vaksin.Sejumlah 16,069,133 atau 68.3% golongan dewasa telah menerima dos penggalak manakala 22,971,604 atau 97.6% telah lengkap dua dos dan 23,247,523 atau 98.8% telah menerima sekurang-kurangnya satu dos vaksin Covid-19.Bagi pemberian dos harian pula, sebanyak 14,253 dos vaksin Covid-19 diberikan semalam melibatkan 3,300 dos pertama, 8,348 dos kedua dan 2,605 dos penggalak, menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) sebanyak 70,708,376. Menurut portal GitHub KKM, tiga kes kematian akibat Covid-19 direkodkan semalam, masing-masing satu kes di Kedah, Melaka dan Perlis.


Penipu ada di semua zaman, tempat

Usaha untuk melawan Covid-19 ini menjadi bertambah sukar bila ada orang menipu dan tidak jujur.Terdapat orang menipu untuk memperoleh apa yang dikehendaki.Sama ada untuk mendapatkan kebenaran merentas negeri atas tujuan peribadi atau menipu jenis perniagaan mereka bagi mendapatkan kelulusan untuk terus beroperasi semasa perintah kawalan pergerakan (PKP).Sebahagiannya terbongkar, ada juga yang terlepas.Orang yang menipu untuk mendapatkan wang kelihatannya lebih ramai.Dari zaman dahulu hinggalah sekarang.Pelbagai cara menipu termasuk menggunakan agama.Tetapi ada juga yang menipu kerana seronok.Golongan ini tidak memperoleh sebarang keuntungan tetapi hanya keseronokan sendiri.Sebab itu timbul berita palsu dalam media sosial.“Hoax” disebarkan setiap hari.Adakalanya tertanya juga, rajinnya orang seperti ini mereka-reka berita.Tetapi perbuatan menipu, tidak bercakap benar dan tidak jujur bukan saja dilakukan oleh orang biasa.Ada kalanya ia dilakukan oleh oleh orang berjawatan dan berpengaruh.Ada kalanya tidak sengaja.Tetapi banyak kali pula ia sengaja dan dilakukan atas tujuan tertentu.Mungkin atas nama kepentingan awam.Atau untuk tujuan politik tertentu.Mungkin manusia ini tidak terlepas daripada menipu.Ada yang kecil. Tidak kurang pula berbentuk besar.Jika seseorang itu didapati menipu, maka kepercayaan orang lain terhadapnya juga terjejas.Bila banyak kali ia akan terhakis dan akhirnya hilang wibawa.Masyarakat tidak akan bersih sepenuhnya daripada penipuan.Tetapi jika ia berlaku dengan meluas, baik dari kalangan rakyat mahupun kerajaan, maka masyarakat sukar berfungsi.Pelbagai institusi dan undang-undang untuk mengurangkan penipuan dan ketidakjujuran.Malah agama juga berusaha untuk mengurangkan perbuatan menipu ini.Tetapi manusia turut menggunakan agama untuk menipu.Pada zaman kerajaan Abbasiyah iaitu sekitar pertengahan 1220-an, seorang penulis gelap, Jamaluddin Al-Jawbari dipanggil oleh emir kerajaan Artuqiah bernama Ruknuddin Maudud.Pada masa itu pemerintahan Artuqiah terletak di kawasan yang sekarang ini ialah Turki selatan.Kerajaan ini terletak di bawah kekhalifahan Abbasiyah.Al-Jawbari dianggap sebagai seorang penulis gelap kerana beliau menulis kitab mengenai perkara-perkara tersembunyi daripada perhatian masyarakat.Dia sering datang berlegar-legar di Istana Maudud dan dikenali sebagai orang yang bergaul dengan lapisan masyarakat gelap.Apa yang dimaksudkan dengan masyarakat gelap adalah orang seperti penggemis, penipu, ahli nujum palsu dan orang sufi yang mencuri dari lampu masjid sampailah pada tombol pintu masjid.Kadang-kadang pintu masjid pun mereka curi.Nama sebenar Al-Jawbari ialah Jamaluddin Abdul Rahim ibni Umar.Al-Jawabari adalah nama kampungnya yang terletak di pinggiran Damsyik.Kampung itu masih ada tetapi hampir musnah dalam perang saudara Syria baru-baru ini.Al-Jawbari rajin berjalan.Beliau pergi ke Maghribi dan juga Hijaz termasuk Mekah dan Madinah.Dia juga pergi ke Iraq, Iran sampailah ke India.Dalam perjalanannya beliau berkawan dengan ahli alkimia, penceramah yang kerjanya menakutkan orang tentang kiamat yang hampir tiba, tabib-tabib dan penipu-penipu yang menampilkan diri sebagai alim dan warak.Beliau mengkaji 300 kitab mengenai ilmu hitam, ilmu alam semula jadi, kalau sekarang ia disebut sebagai sains, dan juga sebuah buku teks sihir bernama Kitab Ilusi.Ia dikatakan karya Plato, tetapi sebenarnya tidak.Al-Jawbari sendiri menulis kitab mengenai bintang-bintang dan geomansi, iaitu ilmu pengaruh kedudukan bentuk alam terhadap manusia.Tetapi karya-karyanya itu kini tidak ditemui.Emir Ruknuddin meminta Al-Jawbari mengumpulkan maklumat mengenai cara-cara orang menipu, daripada orang yang mengaku warak, tabib-tabib palsu hinggalah kepada peminta sedekah.Beliau menyiapkan kitab itu pada tahun 1232 tetapi pada masa itu kerajaan Artuqiah digulingkan oleh penakluk dari kerajaan Ayubiah.Ruknuddin ditawan dan dijadikan tahanan.Kerajaan Ayubiah yang pemimpinnya merupakan keturunan Salahuddin Al-Ayubi menguasai kawasan yang luas, meliputi Mesir, Palestin, Hijaz hingga ke sempadan Turki.Pusat pemerintahan mereka terletak di Kaherah. Tetapi mereka masih berada di bawah kekhalifahan Abbasiyah di Baghdad.Kitab Al-Jawbari itu bernama Kitab al-Mukhtar fi kashf al-asrar bermaksud Kitab Mengandungi Satu Himpunan Mengenai Pendedahan Rahsia.Pada tahun 2020, New York University Press menerbitkan terjemahan kitab ini dengan tajuk The Book of Charlatans dalam edisi dwi-bahasa.Terjemahan ini dilakukan oleh Humphrey Davies.Buku ini mendedahkan rahsia penipu profesional di Timur Tengah khususnya di Mesir dan Syria pada zaman itu.Melalui 30 bab, antaranya ia mendedahkan mereka yang mendakwa sebagai nabi hinggalah kepada orang yang mengaku kena penyakit kusta dan peniaga yang mengubah warna kuda untuk mendapat keuntungan lebih.Di dalamnya juga diceritakan mengenai cara membuat dakwat ghaib, batu permata palsu dan ubat-ubat palsu.Ada satu kisah di mana seorang yang menampil diri sebagai warak mengambil kelip-kelip dan dijahitnya dalam serban.Apabila orang ramai melihat di atas kepalanya ada cahaya, maka disangka orang itu adalah wali.Masa kekhalifahan Abbasiyah dianggap sebagai Zaman Keemasan Islam.Kota Baghdad dan Andalusia yang berada di bawah keluarga Umaiyah melahirkan pelbagai jenis ilmuwan dalam pelbagai bidang.Ia merupakan masyarakat penuh warna-warni.Dari satu sudut, buku ini dapat menggambarkan kehidupan seharian dalam masyarakat di wilayah itu.Ada yang baik, dan ada yang jahat.Tentu saja kerja-kerja tipu bukan saja berlaku dalam masyarakat Islam.Masyarakat tamadun lain turut menyaksikan perkara sama.Perkataan hoax dan hocus pocus juga mula timbul dalam zaman pertengahan Eropah.Ia merujuk kepada pembohongan yang dibuat atas nama Kristian.Penentangan terhadap pembohongan agama ini mencetuskan reformasi yang membawa kepada kemunculan mazhab Protestan.Dari zaman dahulu dan di mana-mana, penipu-penipu sentiasa ada dalam kalangan masyarakat.Pada zaman moden ini, ia tentunya terus ada.Kalau ada seorang penyelidik seperti Al-Jawbari ini pada zaman moden, kitabnya akan menceritakan mengenai skim kewangan tipu seperti antara lainnya melibatkan mata wang kripto dan lain-lain “scam” yang hari-hari orang terima melalui panggilan telefon.Ramai juga yang menipu dalam bentuk ubat dan apa yang dikatakan makanan tambahan sihat.Termasuklah yang menggunakan agama dan ayat-ayat Al-Qran.Terdapat juga ubat dan penawar untuk penyakit termasuk Covid-19.Antaranya seperti cengkih.Mungkin cengkih boleh meredakan sakit kerongkong tetapi bukan melawan virus Covid-19.Selain itu, kisah-kisah palsu bagi menghalang orang mengambil vaksin juga merupakan suatu penipuan.Ia bukan suatu pendapat semata-mata.Melakukan penipuan dan bersifat tidak jujur dan tidak amanah nampaknya adalah sebahagian daripada sifat manusia.Tetapi keperluan untuk bersifat jujur adalah jelas perlu ada bagi manusia untuk hidup sesama mereka dalam masyarakat.Lantaran itu, keupayaan dan kemahiran untuk mengelak ditipu adalah juga sebahagian daripada sifat manusia.Maka akan sentiasa berlaku pergeseran dan pertentangan dalam pertembungan antara penipuan dan kejujuran.Begitu juga antara integriti dan korupsi.


Lelaki di belakang tawaran vaksin percuma miliki sejarah janji tak tertunai

Persoalan timbul berhubung tawaran vaksin percuma daripada syarikat swasta selepas beberapa dakwaan bertentangan antara kumpulan perniagaan dengan kenyataan Menteri Penyelaras Program Imunisasi Covid-19 Kebangsaan (PICK), Khairy Jamaluddin.Perkara ini timbul selepas Petra Group menegaskan tawarannya untuk mendapatkan bekalan 200,000 dos suntikan vaksin Sinovac dari China tulen, sehari selepas Khairy mendedahkan tiada pembelian vaksin lain selepas beliau menyemak dengan pembekal vaksin dari negara itu dan Pharmaniaga, syarikat pembekal ubat-ubatan yang dilantik kerajaan bagi pengedaran vaksin Covid-19 di Malaysia.Petra Group turut berkata pihaknya mengadakan perbincangan bersama Khairy semalam, beberapa jam selepas menteri itu menafikan beberapa dakwaan dari syarikat tersebut yang berkata kerajaan menolak tawaran bantuannya.“Kami terangkan kepada Khairy, dalam perbincangan kami dengan kerajaan, kami tunjukkan syarikat mampu untuk membawa vaksin tersebut secara terus dan kami minta garis panduan mengenai cara-cara dan saluran yang betul untuk melaksanakan perancangan kami ini,” kata jurucakap Petra Group, William Stevenson tanpa menjelaskan sama ada vaksin tersebut sudah dibeli atau belum.Terdahulu, Stevenson mendakwa pihak syarikat sudah mendapatkan “200,000 dos sebagai sebahagian khidmat kami kepada negara,” katanya dipetik dalam laman sesawang yang dikelola Petra Group.MalaysiaNow tidak dapat mengesahkan sama ada vaksin percuma yang ditawarkan Petra Group tersebut adalah tulen atau tidak wujud seperti yang didakwa oleh Khairy semalam.Individu utama dalam syarikat tersebut, usahawan Vinod Balachandra Sekhar memiliki sejarah membuat publisiti besar-besaran berhubung tajaan untuk kebajikan namun gagal menunaikannya.Daripada siasatan MalaysiaNow, sekurang-kurangnya dua kali pengumuman derma didapati kekal gagal ditunaikan oleh usahawan tersebut.Vinod yang secara terbuka menyokong usaha Presiden PKR Anwar Ibrahim untuk menjadi perdana menteri pernah menjadi tajuk berita disebabkan publisiti besar-besaran tentang sumbangan besar yang akan diberikan syarikatnya untuk kerja kebajikan di seluruh dunia, daripada kelab bolasepak di Singapura hingga sumbangan pembinaan bangunan fakulti perubatan di universiti tertua di Scotland.Pada 2010, akhbar Scotland The Scotsman melaporkan Vinod masih belum “memberikan sesen pun” kepada University St Andrews untuk membina fakulti perubatan baru walaupun sebelum itu mengumumkan akan menyumbangkan £8 juta.Vinod Balachandra Sekhar menerima suntikan vaksin Covid-19 pada 5 Mei lalu. Gambar: FacebookAkhbar itu berkata, janji Vinod kepada universiti itu diumumkan “secara gilang gemilang” olehnya pada satu sidang media di Kuala Lumpur pada 2008, dan menambah jumlah itu merupakan “sumbangan terbesar pernah diberikan kepada universiti di Scotland, sikap dermawan yang akan menunjukkan era baru kerjasama antara Scotland dan Malaysia.”“Pihak universiti akhirnya mendapatkan sumbangan dan dana lain untuk menyiapkan bangunan fakulti perubatan dan biologi yang secara rasminya akan dibuka bulan depan,” lapor The Scotsman.Apabila dihubungi MalaysiaNow, jurucakap University of St Andrews berkata: “Sehingga kini, sumbangan masih belum diterima.”MalaysiaNow sudah melihat dokumen menunjukkan universiti itu diberikan saham dalam syarikat Vinod, Green Rubber Global Limited, syarikat yang terlibat dalam mengitar semula getah.Bagaimanapun, nilai saham itu tidak dapat dipastikan.Sementara pada 2008, Vinod berjanji untuk membantu kanak-kanak yang terjejas disebabkan kemiskinan dan konflik di Afrika tetapi tidak pernah menunaikannya.Dia berjanji untuk menderma sebanyak £2.5 juta kepada badan kebajikan Britian, Hopes and Homes for Children bagi tujuan itu, tetapi tidak pernah menunaikannya.“Malangnya, Hope and Homes for Children tidak pernah menerima sumbangan itu,” kata jurucakap kepada badan kebajikan itu kepada MalaysiaNow melalui email.Lebih dekat lagi dengan Malaysia, baru-baru ini Vinod menandatangani perjanjian untuk menaja sebuah kelab bolasepak di Singapura.Dokumen bertarikh 2017 yang dilihat MalaysiaNow menunjukkan Petra Group bersetuju untuk membayar sejumlah S$150,000 dalam bentuk tajaan jersi kepada Hougang United Football Club.MalaysiaNow bagaimanapun tidak dapat mengesahkan sama ada tajaan itu diberikan dan masih menunggu respons daripada kelab itu.Vinod, 52, merupakan anak kepada BC Sekhar, yang diiktiraf sumbangannya dalam memajukan industri getah Malaysia.Dalam laman sesawang syarikatnya, dia dikatakan sebagai pelopor yang “memulakan hubungan dengan negara bekas Soviet Union selepas negara itu berpecah.”Antara “sumbangan” lain yang dinyatakan ialah “globalisasi pendidikan dan pendidikan kanak-kanak” di mana dia dijadikan felo Asia yang pertama dan termuda Kappa Delta Pi, Honors Society for Education berpusat di AS pada usia 23.Laman sesawang itu turut mendakwa World Economic Forum menamakan Vinod sebagai “New Asian Leaders”.Pada umur 40, ia berkata Vinod dianugerahkan Global Green Award daripada “Global Green USA for Green Rubber”.“Dia merupakan yang termuda, satu-satunya dari Asia dan bukan warga AS ketiga, selepas Presiden Mikhail Gorbachev dan Giorgio Armani yang menerima anugerah itu,” tulis laman sesawang itu.Akan tetapi tidak seperti bapanya, Vinod terlibat dalam beberapa kontroversi kewangan.Pada 2005, Mahkamah Tinggi mengisytiharkannya muflis berhubung hutang kepada beberapa syarikat berjumlah RM12.38 juta.Semakan dengan Jabatan Insolvensi menunjukkan dia sudah tidak lagi diisytiharkan sebagai muflis baru-baru ini.Dalam wawancara bersama saluran berita Astro Awani, Vinod memuji “rakan-rakannya” dalam kerajaan Pakatan Harapan, mempertahankan mereka daripada kritikan berhubung pelaksanaan perlahan reformasi yang dijanjikan.“Apa yang mereka lakukan sangat besar. Anda mesti faham, kerosakan yang ditinggalkan adalah lebih besar daripada apa yang kita tahu. Ia memerlukan masa yang panjang untuk memperbetulkannya. Saya fikir mereka akan berjaya menyelesaikannya,” kata Vinod.Walaupun tidak dikatakan penderma ini tidak akan menunaikan janji terbarunya untuk vaksin percuma, rekod lampau mereka adalah hal kepentingan awam kerana mahu melibatkan diri dengan program penting vaksinasi kebangsaan.


Belanjawan dibentang Anwar gagal atasi masalah gaji rendah, kata Cuepacs

Kongres Kesatuan Pekerja-pekerja Di Dalam Perkhidmatan Awam (Cuepacs) berkata Belanjawan 2023 yang dibentangkan oleh Perdana Menteri Anwar Ibrahim gagal menangani kos sara hidup tinggi yang dihadapi oleh kakitangan kerajaan.
Presiden kesatuan itu Adnan Mat turut mempersoalkan komitmen kerajaan untuk menilai semula sistem saraan perkhidmatan awam baharu bagi meningkatkan tangga gaji.
“Faktor gaji dan upah menjadi perkara yang mendesak pada ketika ini kerana kadar semasa dilihat tidak lagi relevan dengan peningkatan kos sara hidup yang naik dengan begitu mendadak terutama melibatkan keperluan asas seperti makanan, kesihatan dan perumahan,” katanya dalam satu kenyataan.
Adnan berkata terdapat banyak kajian semula sistem saraan perkhidmatan awam oleh kerajaan terdahulu "tetapi tanpa sebarang berita baik".
Dalam pembentangan Belanjawan 2023 dengan jumlah peruntukan RM386.14 bilion hari ini, Anwar antara lain mengumumkan bayaran khas RM700 untuk penjawat awam Gred 56 dan ke bawah, serta RM350 untuk pesara, akan dibayar sempena sambutan Hari Raya Aidilfitri. dalam bulan April.
Cuepacs, yang menghimpunkan lebih 100 kesatuan perkhidmatan awam dengan kira-kira 1.2 juta anggota, berkata inisiatif melibatkan penjawat awam sudah dimulakan oleh kerajaan terdahulu.
Namun, ia berkata langkah untuk mengurangkan cukai individu tidak akan memberi apa-apa kesan bermakna ke atas pendapatan boleh guna terutamanya bagi penjawat awam, sambil menambah sistem saraan baharu diperlukan untuk menggantikan sistem dua dekad sedia ada.
“Lebihan pendapatan boleh guna sehingga RM1,300 melalui pengurangan cukai ini tidak menggambarkan situasi sebenar rakyat di luar sana,” kata Adnan.
Menurut Adnan belanjawan yang dibentangkan hari ini juga gagal menangani masalah pemilikan rumah yang dihadapi penjawat awam, dengan berkata kerajaan perlu membawa balik skim pembelian rumah mampu milik yang dilaksanakan sebelum ini.
“Penjawat awam tidak meminta perumahan percuma kerana kami sanggup membelinya tetapi harga yang ditawarkan oleh pemaju ketika ini sangat tidak masuk akal dengan kadar gaji semasa penjawat awam.”


Undi golongan muda sukar dijangka pada PRU15

Seorang penganalisis politik menyifatkan undi daripada pengundi muda sebagai sesuatu yang sukar dijangka pada Pilihan Raya Umum ke-15 (PRU15) yang bakal diadakan tidak lama lagi, di mana hampir tujuh juta pengundi baru didaftarkan secara automatik kali ini.
MalaysiaNow sebelum ini melaporkan daripada jumlah keseluruhan 6.9 juta pengundi baru, hanya 16% berada dalam kumpulan umur 18-20 tahun yang disasarkan gerakan Undi 18.
Bagaimanapun, Hisommudin Bakar dari badan pemikir pilihan raya Ilham Centre berkata pengundi muda masih akan membentuk sebahagian besar daripada yang layak mengundi pada PRU15.
"Walaupun segmen pengundi berusia 18 hingga 20 tahun hanya secara purata 6%, jika ini digabungkan dengan purata 42% pengundi berumur 21 hingga 39 tahun, jumlah keseluruhan pengundi muda ialah 48%," katanya.
Katanya, jumlah itu sudah cukup untuk memberi kesan besar kepada keputusan PRU15 jika mereka mengundi dalam menentukan parti manakah yang bakal mendapat majoriti untuk mentadbir Putrajaya.
Pendaftaran pengundi secara automatik berkuat kuasa akhir tahun lalu, susulan kelulusan sebulat suara rang undang-undang (RUU) untuk menurunkan had umur mengundi dari 21 kepada 18 tahun, satu langkah yang dikaitkan dengan parti-parti politik yang mahukan sokongan golongan muda Malaysia dengan memperjuangkan isu-isu dekat dengan kumpulan umur itu.
Sebelum ini, individu yang mahu mengundi perlu mendaftar, namun dengan pelaksanaan pendaftaran automatik, ia dapat memastikan setiap warganegara yang berumur 18 tahun ke atas boleh membuang undi.
Bercakap kepada MalaysiaNow, Hisommudin berkata mereka yang berada dalam kumpulan umur 18-20 tahun adalah golongan yang masih “rapuh" dalam menentukan pendirian, dan sukar untuk meramalkan parti yang akan disokong.
Memetik kajian yang dijalankan Ilham Centre, beliau berkata majoriti pengundi dalam kategori ini kurang terdedah dengan politik.
Dalam pada itu, Ahli Dewan Belia Perak Yeap Thiam Hoong berkata golongan muda lebih mengenali internet dan media sosial.
Yeap yang merupakan ketua program komunikasi massa di Kolej Universiti Tunku Abdul Rahman berkata, bagi menarik perhatian kumpulan umur itu, calon pilihan raya perlu menumpukan perhatian untuk menjelaskan strategi mereka secara dalam talian.
"Daripada pengalaman peribadi saya, kadang-kadang saya bincangkan soal pilihan raya dengan pelajar saya, dan mengapa mereka perlu mengundi” katanya.
"Tetapi pada pandangan mereka, ia adalah hari cuti - mereka hanya mahu tidur sepanjang hari."
Katanya, isu-isu nasional seperti kes rasuah tidak menjadi kebimbangan utama golongan muda.
"Mereka lebih bimbang tentang pendidikan dan kerjaya mereka, dan memiliki rumah pertama."
Kenyataan Yeap itu juga senada dengan Ahli Parlimen Muar Syed Saddiq Syed Abdul Rahman, menteri belia dan sukan di bawah pentadbiran Pakatan Harapan yang menggerakkan kempen Undi 18.
"Belia mahu isu kerja, pendidikan dan pengangkutan awam menjadi fokus kerajaan,” kata Syed Saddiq.
"Mereka yang berumur 18 hingga 20 tahun akan menjadi pengundi kali pertama, digabung dengan mereka dalam kumpulan umur 21-25 tahun, ia adalah jumlah yang besar."
Hisommudin dalam pada itu berkata bahawa "setiap undi bernilai”.
"Jika mereka mengambil bahagian dalam pilihan raya secara aktif, undi daripada kumpulan ini boleh menyumbang kepada peratusan penting bagi mana-mana parti."
Yeap turut bersetuju.
“Kami sentiasa percaya dengan falsafah di sebalik pilihan raya,” tambahnya.
"Jangan pandang rendah kepada undi anda."


Syarikat gergasi hartanah Juwai IQI bakal buka ibu pejabat di KL

Syarikat hartanah antarabangsa berpangkalan di China, Juwai IQI akan membuka ibu pejabat yang akan menumpukan kajian dan pembangunan di Kuala Lumpur.Langkah terbaru syarikat itu adalah bagi menyambut pengumuman kerajaan yang baru-baru ini melancarkan Rangka Tindakan Ekonomi Digital Malaysia (MyDigital).Di dalam sebuah kenyataan, syarikat itu berkata pejabatnya yang terletak di Kuala Lumpur akan dianggotai sekurang-kurangnya 1,000 kakitangan warga Malaysia yang memiliki kemahiran dalam memajukan platform digital.“Kami teruja untuk memainkan peranan kecil dalam memajukan Malaysia sebagai hab digital di rantau Asean,” kata CEO Juwai IQI Kashif Ansari.Sementara itu, Pengerusi Juwai IQI Georg Chmiel berkata pihaknya merancang untuk menjadikan Malaysia sebagai tapak pelancaran sebelum meluaskan pengaruhnya di rantau Asean.“Asia sedang menerajui dunia dari sudut penggunaan gajet mudah alih, penekanan digital, dan pengguna internet dengan penggunaan aplikasi seperti WeChat, Gojek dan Grab. Kedudukan Malaysia yang terletak di tengah-tengah rantau Asean, memberi kelebihan kepadanya untuk menjadi pusat digital Asia,” kata Chmiel.Malaysia Digital Economy Corporation (MDEC) juga turut mengalu-alukan pengumuman syarikat tersebut dan menyifatkannya sejajar dengan inisiatif MyDigital.“Agensi kami menekankan inisitif-inisiatif yang berpusatkan manusia dan boleh memberi manfaat kepada ramai orang, bukan hanya segelintir. Ketika Juwai IQI mencipta peluang pekerjaan, ia akan membawa kita lebih cepat mencapai matlamat-matlamat inisiatif MyDigital,” kata Pengerusi MDEC Rais Hussin.Juwai IQI adalah sebuah syarikat gergasi selepas dua syarikat Juwai (Hong Kong) dan IQI (UAE) bergabung dengan memiliki sekitar enam juta senarai hartanah setiap tahun dari 91 negara. Ia memberikan khidmat kepada 3.3 juta pengguna di Asia dan kini bernilai AS$4 trilion.Tahun lalu, syarikat itu mengumumkan pembeliann Rina Group, sebuah agensi hartanah terbesar Malaysia.


Kes baru Covid-19 lepasi angka 4,500

Ketua Pengarah Kesihatan Dr Noor Hisham Abdullah hari ini mengumumkan 4,519 kes baru Covid-19 menjadikan kes keseluruhan Covid-19 meningkat sebanyak 436,944 kes.Selangor masih mencatat angka tertinggi kes harian sebanyak 1,722 disusuli Kuala Lumpur (557), Sarawak (479), dan Kelantan (373).Hanya Labuan (2) dan Perlis (1) sahaja yang mencatatkan kes satu digit hari ini.Negara juga mencatat sebanyak 2,719 kes sembuh menjadikan jumlah keseluruhan kes sembuh meningkat kepada 398,723.Kes aktif dengan kebolehjangkitan pula kini berjumlah 36,564.Dalam pada itu, 393 pesakit ditempatkan di Unit Rawatan Rapi termasuk 210 orang memerlukan bantuan alat pernafasan.Malaysia turut mencatat 25 lagi korban akibat Covid-19, menjadikan jumlah mangsa yang maut meningkat kepada 1,657.


Semua vaksin sama saja di mana pun ia dibuat, kata Khairy

Menteri Penyelaras Program Imunisasi Covid-19 Kebangsaan Khairy Jamaluddin mengkritik keputusan Kesatuan Eropah (EU) yang hanya membenarkan pelancong divaksinasi dengan vaksin buatan Barat sahaja masuk ke negara mereka, mengatakan perkara itu harus dijelaskan di peringkat antarabangsa bagi mencegah diskrimasi.Ulasan beliau itu adalah respons terhadap beberapa laporan yang mengatakan EU hanya mengiktiraf jenama Vaxzevria dari AstraZeneca yang diluluskan Agensi Perubatan Eropah (EMA).Ia turut mengeluarkan vaksin AstraZeneca yang digunakan di Malaysia yang dibuat di Korea Selatan, Thailand dan Jepun selain jenama Covishield, versi AstraZeneca yang dibuat di India.Khairy berkata Malaysia berharap tiada sebarang diskriminasi mengenai di mana vaksin itu dibuat kerana formulanya adalah sama di mana-mana tempat pembuatan vaksin.“Kilang AZ guna formula sama, sama ada di EU, Korea Selatan, India ataupun Thailand, semua vaksin sama,” katanya di PPV Seri Kembangan.Beliau turut berkata pihaknya akan meminta penjelasan mengenai perkara itu daripada wakil EU di Malaysia.Beliau berkata pendirian Malaysia adalah sekiranya vaksin itu adalah diterima oleh Pertubuhan Kesihatan Sedunia (WHO), maka negara lain juga harus mengiktiraf mereka yang sudah diberi vaksin tersebut.“Kedua, kita harap bahawa tiada diskriminasi daripada kilang mana vaksin itu datang. Kilang AZ guna formula sama, sama ada di EU, Korea Selatan, India ataupun Thailand, semua vaksin sama,” jelas Khairy lagi.Pada 23 Jun lalu, Khairy mengecam negara-negara maju yang membolot bekalan vaksin ketika masih banyak negara membangun menghadapi kekurangan bekalan bagi program inokulasi negara mereka.“Kebanyakan kilang vaksin ini terletak di Eropah. Jadi mereka boleh bolot lebih awal.“Tindakan mereka juga menyebabkan negara Asia termasuk Jepun yang dikenali sebuah negara yang mahu turut terkebelakang apabila membabitkan vaksinasi berbanding Eropah seperti Amerika Syarikat, United Kingdom, Kanada manakala Amerika Selatan yang menerima bantuan Amerika Syarikat juga mencapai imuniti kelompok lebih awal,” kata Khairy.Khairy mengakui derma vaksin dari negara-negara maju yang bakal diterima Malaysia.“Namun ini tidak menghalalkan apa yang berlaku sejak beberapa bulan lalu, iaitu tindakan cuba menyudutkan pasaran vaksin,” tambahnya.


Manifesto PN Perak tumpu aspek pendidikan, kelestarian alam sekitar

Perikatan Nasional (PN) Perak hari ini melancarkan manifesto bagi peringkat negeri itu dengan tema “PN Baik” sehari sebelum tempoh kempen Pilihan Raya Umum ke-15 (PRU15) melabuhkan tirainya.
Pengerusi PN Perak Ahmad Faizal Azumu berkata manifesto itu meletakkan lima teras utama yang menumpukan elemen pendidikan, sosial, wanita, infrastruktur dan kelestarian alam sekitar.
"Menerusi semua lima teras ini , (ia) diharapkan berupaya untuk membentuk bukan sahaja rakyat yang progresif malah berdaya saing dan dinamik," katanya dalam ucapan pelancaran di Hotel Casuarina, Meru di Ipoh.
Perak membubarkan Dewan Undangan Negeri (DUN) pada 17 Oktober, menjadi antara negeri yang mengadakan pilihan raya peringkat negeri serentak dengan peringkat persekutuan pada PRU15 susulan pembubaran Parlimen 10 Oktober lalu.
Sementara Pahang dan Perlis membubarkan DUN pada 14 Oktober.
Terdahulu, beberapa negeri membuat keputusan untuk tidak membubarkan DUN berikutan kebimbangan banjir musim tengkujuh.
Ia termasuk Kelantan, Terengganu dan Kedah yang diterajui PAS dan negeri-negeri yang di bawah Pakatan Harapan.


Switzerland laksana sekatan baharu ke atas Rusia

Majlis Persekutuan Switzerland menggubal sekatan lanjut terhadap Rusia semalam apabila menerima pakai langkah terbaharu yang diperkenal oleh Kesatuan Eropah sebagai tindak balas terhadap pencerobohan tentera Moscow di Ukraine.
"Sebagai tindak balas terhadap pencerobohan ketenteraan Rusia yang berterusan di Ukraine dan tindakan terus mengganggu kestabilan yang menjejaskan integriti wilayah, kedaulatan dan keselamatan Ukraine, EU menerima pakai langkah baharu terhadap Rusia pada 16 Disember 2022 sebagai sebahagian daripada pakej sekatan kesembilan," lapor Agensi Anadolu memetik kenyataan majlis itu.
Switzerland bukan sebahagian daripada EU tetapi ekonominya berkait rapat dengan negara jiran Eropah.
Pada hujung Februari tahun lepas, Presiden ketika itu Ignazio Cassis mengumumkan Switzerland menerima pakai sekatan kewangan yang sama oleh EU terhadap Presiden Rusia Vladimir Putin dan pegawai lain kerana penglibatan mereka dalam perang ke atas Ukraine.
Jabatan Hal Ehwal Ekonomi, Pendidikan dan Penyelidikan Persekutuan (EAER) merancang meminda lampiran ordinan dan antara lain meluluskan sekatan ke atas kira-kira 200 individu dan entiti tambahan.
Majlis Persekutuan terdiri tujuh ahli daripada empat parti politik, setiap seorang mengetuai jabatan kerajaan.
Sekatan yang berkuat kuasa pada 6 petang waktu tempatan semalam, termasuk larangan ke atas perkhidmatan ujian produk, pengiklanan, penyelidikan pasaran dan perkhidmatan tinjauan pendapat serta kawalan dan sekatan baharu ke atas eksport pelbagai barangan.
Ini termasuk barangan dwiguna, barangan untuk peningkatan ketenteraan dan teknologi atau untuk pembangunan sektor pertahanan dan keselamatan atau barangan yang menyumbang kepada peningkatan kapasiti perindustrian Rusia.
Di samping itu, kerajaan akan melanjutkan larangan eksport barangan untuk industri aeroangkasa termasuk enjin untuk pesawat dan dron.
Switzerland juga akan mengharamkan pelaburan baharu dalam sektor perlombongan Rusia.
Majlis Persekutuan Switzerland turut memutuskan peruntukan baharu mengenai sekatan ke atas senjata.


Semua stesen KTM akan dilengkapi lif, kata menteri

Kementerian Pengangkutan akan memastikan semua stesen Keretapi Tanah Melayu Berhad (KTM) di seluruh negara mempunyai kemudahan lif dalam usaha memudahkan warga emas, wanita mengandung dan orang kurang upaya (OKU) menggunakan perkhidmatan pengangkutan awam.
Menterinya, Anthony Loke, berkata kemudahan tersebut menjadi keutamaan pihaknya dalam usaha menaik taraf dan menambah baik kemudahan yang terdapat di stesen berkenaan.
Dalam masa sama, katanya, pihaknya akan melihat keperluan stesen yang perlu dinaik taraf atau diperbesarkan bagi menampung jumlah penumpang yang semakin bertambah.
“Baru-baru ini ketika meninjau (stesen KTM), saya ada terjumpa seorang wanita mengandung dan disebabkan tiada kemudahan lif, pihak pengurusan buka pintu laluan khas di bawah untuk memudahkannya melintas.
“Sebab itu saya kata penting kemudahan lif kerana memang terdapat stesen yang tiada lif, kalau kita nak galakkan rakyat guna perkhidmatan awam kita perlu tambah baik perkhidmatan,” katanya kepada pemberita  selepas mengadakan tinjauan di Stesen KTM Bukit Mertajam, di sini, hari ini.
Berhubung kesesakan di stesen berkenaan ketika waktu puncak, Loke berkata memang ada perancangan menaik taraf  pada masa depan dan memerlukan kos yang tinggi.
“Bagaimanapun, kita akan bincang dengan Perbadanan Aset Keretapi (RAC) untuk mencari penyelesaian dalam hal ini,” katanya.
Sementara itu, Loke, berkata penambahan kekerapan perjalanan KTM Komuter Sektor Utara sejak 18 Februari lalu meningkatkan jumlah penumpang daripada 10,480 orang setiap hari kepada 11,224 pengunjung iaitu meningkat tujuh peratus.
Katanya, penumpang di sektor utara dan kawasan sekitarnya tidak perlu lagi menunggu lebih lama di stesen dan ini dapat menjimatkan masa untuk mereka tiba ke destinasi lebih awal iaitu kira-kira sejam.
"Jadual waktu perkhidmatan KTM laluan Padang Besar ke Butterworth  ditambah baik dengan peningkatan kekerapan dari 60 minit kepada 20 minit pada waktu puncak pagi dan dari 60 minit kepada 30 minit pada waktu puncak petang dan sebaliknya pula, jadual perkhidmatan  dengan kekerapan pada setiap 30 minit pada waktu puncak pagi dan petang.
"Kekerapan perkhidmatan tren Komuter Utara laluan Padang Rengas–Butterworth–Padang Rengas akan ditambah baik dengan penambahan kekerapan di ruang luar waktu puncak pada setiap 120 minit berbanding 180 minit kekerapan sebelum ini," katanya.
Beliau berkata ia menjadikan jumlah perkhidmatan bagi laluan Padang Besar–Butterworth–Padang Besar meningkat dari 26 perjalanan kepada 36 perjalanan dan bagi laluan Padang Rengas–Butterworth–Padang Rengas daripada 12 kepada 16 perjalanan sehari.
Menurut Loke, penambahbaikan KTM Komuter utara itu dapat memenuhi keperluan dan permintaan penumpang yang semakin tinggi dengan menggunakan perkhidmatan komuter untuk berulang alik terutamanya ke tempat kerja.
"Berdasarkan tinjauan hari ini, ramai mereka yang tinggal di Kedah dan Perlis bekerja di Pulau Pinang dan menjadikan komuter sebagai pilihan mod pengangkutan.
“Nampaknya sejak pertambahan kekerapan dan perjalanan komuter memudahkan mereka, lagipun peluang pekerjaan yang banyak di Pulau Pinang menjadi pilihan mereka untuk bekerja di sini," katanya.


Tak seperti anda, saya rancang bersara di Pulau Pinang, exco bidas gesaan Nurul Izzah henti PSI

Kerajaan Pulau Pinang hari ini membidas beberapa dakwaan oleh pemimpin PKR Nurul Izzah Anwar yang mengatakan projek tambakan yang dipanggil sebagai Penang South Islands (PSI) akan membebankan rakyat di negeri itu selain berkata tumpuan utama ketika ini adalah usaha membangunkan ekonomi susulan impak krisis Covid-19.Exco Infrastruktur dan Pengangkutan Pulau Pinang Zairil Khir Johari dalam kenyataannya hari ini menjawab dakwaan ahli Parlimen Permatang Pauh yang mendakwa projek tersebut tidak menguntungkan rakyat Pulau Pinang.“Tidak seperti Nurul Izzah, saya telah membesar di Pulau Pinang, saya kini bekerja di Pulau Pinang dan merancang untuk bersara di Pulau Pinang.“Oleh itu, saya amat mengharapkan agar kita dapat mewujudkan peluang terbaik bukan sahaja untuk rakan-rakan sebaya saya, tetapi lebih penting lagi untuk anak cucu kita,” kata Zairil yang merupakan Adun Tanjong Bunga dalam respons beliau terhadap gesaan Nurul Izzah untuk hentikan PSI.Semalam, Nurul Izzah, yang merupakan anak sulung Pengerusi Pakatan Harapan Anwar Ibrahim, berkata PSI yang membiayai kewangan projek kontroversi Penang Transport Master Plan (PTMP) harus dibatalkan kerana kewangannya tidak mampu dibiaya selain kebimbangan berhubung impaknya terhadap alam sekitar.Beliau berkata projek tambakan itu juga akan menjejaskan kehidupan nelayan selain meningkatkan kemiskinan.“Saya tidak mempunyai pilihan selain daripada menyuarakan bantahan ini secara terbuka dengan harapan projek penambakan ditamatkan dan digantikan dengan rancangan pembangunan dan pembaharuan ekonomi yang benar-benar lestari – sejajar dengan keperluan untuk membangun kembali dengan lebih baik, walau berskala kecil tetapi pro rakyat; serta lebih hijau dalam pemulihan global pasca pandemik,” tulis beliau dalam blog rasminya semalam.Zairil berkata tuduhan tersebut adalah tidak benar dengan berkata krisis ekonomi yang tercetus akibat pandemik inilah yang menjadikan PSI sebagai satu projek yang lebih penting untuk dilaksanakan.“Dalam kata lain, PSI amat diperlukan untuk menjadi pemangkin utama bagi membangunkan Pulau Pinang dalam dunia pasca Covid-19,” katanyaBeliau berkata projek tersebut akan menarik RM70 bilion pelaburan asing dan mencipta 300,000 peluang pekerjaan dalam jangka masa 30 tahun .Zairil turut menolak kebimbangan berhubung isu alam sekitar dengan mengatakan projek tersebut dirancang dengan mengikut kajian alam sekitar, sosial, dan pentadbiran.“Sudah tentu, ketiga-tiga pulau dalam PSI telah dirancang dengan kawasan hijau awam yang banyak, dengan 20% kawasan disediakan untuk taman dan padang, kawasan paya bakau, terusan air dan tanah lembap (wetlands) untuk mencapai penurunan suhu persekitaran,” katanya.Zairil berkata nelayan juga mendapat manfaat daripada projek tersebut susulan pakej ex-gratia yang ditawarkan kepada para nelayan adalah pakej bayaran berskala besar yang paling lumayan di Malaysia selain ia juga menawarkan pekerjaan.“Dengan peluang pekerjaan ini, mereka akan menikmati pendapatan yang lebih stabil dan jaminan kewangan di dalam bentuk sumbangan KWSP, iaitu satu faedah yang tidak dinikmati mereka pada waktu sekarang,” katanya.


Kes harian lepasi 5,300 jangkitan, 10 lagi terkorban

5,330 kes baru Covid-19 direkodkan semalam menjadikan jumlah keseluruhan sebanyak 4,692,790 kes.
Sebanyak 3,075 pesakit turut dilaporkan sembuh, menjadikan jumlah keseluruhan kes sembuh sebanyak 4,610,282.
Ketika ini, 46,523 kes aktif direkodkan, dengan 44,885 atau 96.5% daripadanya sedang menjalani kuarantin kendiri.
Dalam pada itu, 29 (0.1%) kes kini berada di pusat kuarantin sementara 1,560 (3.4%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 49 kes dan 34 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 62.8% dengan kes Covid-19 merangkumi 13.0%.
Sepuluh lagi kematian dilaporkan termasuk satu kes kematian sebelum tiba di hospital menjadikan kes keseluruhan sebanyak 35,995 orang.